title: 2015 m. birželio 24 d. Komisijos įgyvendinimo reglamentas (ES) 2015/983 dėl Europos profesinės kortelės išdavimo ir įspėjimo mechanizmo taikymo procedūrų pagal Europos Parlamento ir Tarybos direktyvą 2005/36/EB (Tekstas svarbus EEE)

text:
25.6.2015

               LT

               Europos Sąjungos oficialusis leidinys

               L 159/27

         KOMISIJOS ĮGYVENDINIMO REGLAMENTAS (ES) 2015/983
   2015 m. birželio 24 d.
   dėl Europos profesinės kortelės išdavimo ir įspėjimo mechanizmo taikymo procedūrų pagal Europos Parlamento ir Tarybos direktyvą 2005/36/EB
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2005 m. rugsėjo 7 d. Europos Parlamento ir Tarybos direktyvą 2005/36/EB dėl profesinių kvalifikacijų pripažinimo (1), ypač į jos 4a straipsnio 7 dalį, 4b straipsnio 4 dalį, 4e straipsnio 7 dalį ir 56a straipsnio 8 dalį,
   pasikonsultavusi su Europos duomenų apsaugos priežiūros pareigūnu,
   kadangi:

               (1)

               Europos profesinės kortelės išdavimo ir įspėjimo mechanizmo taikymo procedūros pagal Europos Parlamento ir Tarybos direktyvą 2005/36/EB turi būti palaikomos Vidaus rinkos informacine sistema (IMI), sukurta pagal Europos Parlamento ir Tarybos reglamentą (ES) Nr. 1024/2012 (2). Todėl tuo pačiu įgyvendinimo aktu tikslinga nustatyti Europos profesinės kortelės išdavimo ir įspėjimo mechanizmo taikymo procedūrų taisykles;

               (2)

               dėl Europos profesinės kortelės gydytojams, slaugytojams, vaistininkams, kineziterapeutams, kalnų gidams, nekilnojamojo turto agentams ir inžinieriams įvedimo tinkamumo Komisija atliko vertinimą, kuriame dalyvavo atitinkami suinteresuotieji subjektai ir valstybės narės. Atsižvelgdama į tą vertinimą, Komisija atrinko penkias profesijas (slaugytojų, vaistininkų, kineziterapeutų, kalnų gidų ir nekilnojamojo turto agentų), kurioms turėtų būti įvedama Europos profesinė kortelė. Atrinktos profesijos atitinka Direktyvos 2005/36/EB 4a straipsnio 7 dalyje išdėstytus reikalavimus dėl esamo judumo arba judumo galimybių, jų reglamentavimo valstybėse narėse ir atitinkamų suinteresuotųjų subjektų išreikšto susidomėjimo. Europos profesinės kortelės gydytojams, inžinieriams, slaugytojams specialistams ir vaistininkams specialistams įvedimą reikia toliau vertinti atsižvelgiant į tai, ar tos profesijos atitinka Direktyvos 2005/36/EB 4a straipsnio 7 dalyje nustatytas sąlygas;

               (3)

               pagal Reglamento (ES) Nr. 1024/2012 12 straipsnį Direktyvos 2005/36/EB 4b straipsnio 1 dalyje nurodyta internetinė priemonė turėtų būti atskirta nuo IMI ir nesuteikti prieigos prie IMI išorės subjektams. Todėl būtina nustatyti išsamias paraiškų išduoti Europos profesinę kortelę pateikimo ta internetine priemone procedūrų taisykles, taip pat paraiškų kompetentingoms institucijoms išduoti Europos profesinę kortelę gavimo per IMI taisykles;

               (4)

               siekiant nustatyti skaidrius reikalavimus, taip pat svarbu tiksliai apibrėžti prašymo pareiškėjams pateikti patvirtinamuosius dokumentus ir informaciją sąlygas pagal Europos profesinės kortelės išdavimo procedūras, atsižvelgiant į tai, kokių dokumentų gali reikalauti priimančiosios valstybės narės kompetentingos institucijos pagal Direktyvos 2005/36/EB 7 straipsnį, 50 straipsnio 1 dalį ir VII priedą. Todėl būtina išdėstyti dokumentų ir informacijos, įskaitant dokumentų, kuriuos turėtų tiesiogiai išduoti kilmės valstybės narės kompetentingos institucijos, sąrašą, kilmės valstybės narės kompetentingos institucijos taikomas dokumentų autentiškumo ir galiojimo tikrinimo procedūras ir prašymo pateikti patvirtintas dokumentų kopijas ir vertimus sąlygas. Siekiant palengvinti paraiškos išduoti Europos profesinę kortelę tvarkymą, tikslinga nustatyti atitinkamus visų Europos profesinės kortelės išdavimo procedūroje dalyvaujančių subjektų: pareiškėjų, kilmės ir priimančiosios valstybės narės kompetentingų institucijų, įskaitant kompetentingų institucijų, kurioms pavesta užduotis skirstyti paraiškas išduoti Europos profesinę kortelę, vaidmenis;

               (5)

               pagal Direktyvos 2005/36/EB 4b straipsnio 1 dalį kilmės valstybė narė taip pat gali leisti raštu teikti paraiškas išduoti Europos profesinę kortelę. Todėl būtina išdėstyti, kokias procedūras turėtų nustatyti kilmės valstybės narės kompetentinga institucija raštu pateiktų paraiškų atvejais;

               (6)

               siekiant užtikrinti, kad nebūtų sutrikdytas arba apsunkintas IMI darbas ir nebūtų uždelstas paraiškos nagrinėjimas, reikėtų paaiškinti procedūras, susijusias su paraiškos išduoti Europos profesinę kortelę tvarkymo mokesčių mokėjimu. Todėl tikslinga nustatyti, kad pareiškėjas atskirai moka kilmės ir (arba) priimančiosios valstybės narės kompetentingoms institucijoms ir tik tada, kada to iš pareiškėjo reikalauja atitinkama kompetentinga institucija;

               (7)

               siekiant suteikti galimybę pareiškėjui gauti įrodymų, susijusių su Europos profesinės kortelės išdavimo procedūros rezultatais, būtina tiksliai apibrėžti dokumento, kurį pareiškėjas galės susikurti naudodamasis Direktyvos 2005/36/EB 4b straipsnio 1 dalyje nurodyta internetine priemone, formatą ir suteikti garantijų, kad elektroninį dokumentą išdavė atitinkama kompetentinga institucija ir kad jo nepakeitė išorės subjektai. Siekiant užtikrinti, kad Europos profesinė kortelė nebūtų painiojama su dokumentais, kuriais suteikiamas automatinis leidimas užsiimti veikla priimančiojoje valstybėje narėje įsisteigimo atvejais, Europos profesinės kortelės dokumente tikslinga pateikti nuorodą į atsakomybės ribojimą;

               (8)

               pasibaigus Europos profesinės kortelės išdavimo procedūrai kilmės arba priimančiosios valstybių narių kompetentingos institucijos gali priimti skirtingų rūšių sprendimus. Todėl būtina apibrėžti galimus Europos profesinės kortelės išdavimo procedūros rezultatus, taip pat prireikus tiksliai apibrėžti į elektroninį dokumentą, kuriame pateikiamas Europos profesinės kortelės išdavimo procedūros rezultatas, įtrauktiną informaciją;

               (9)

               siekiant palengvinti priimančiosios valstybės narės kompetentingos institucijos užduotį ir užtikrinti, kad išduotą Europos profesinę kortelę suinteresuotosios trečiosios šalys galėtų lengvai ir patogiai patikrinti, suinteresuotosioms trečiosioms šalims, kurios neturi prieigos prie IMI, tikslinga nustatyti centralizuotą internetinę Europos profesinės kortelės autentiškumo ir galiojimo tikrinimo sistemą. Ta tikrinimo sistema turėtų būti atskirta nuo Direktyvos 2005/36/EB 4b straipsnio 1 dalyje nurodytos internetinės priemonės. Toks Europos profesinės kortelės tikrinimas neturėtų būti priežastis suteikti prieigos prie IMI galimybę suinteresuotosioms trečiosioms šalims;

               (10)

               siekiant užtikrinti duomenų apsaugą, kai taikomas įspėjimo mechanizmas, reikia tiksliai apibrėžti kompetentingų institucijų vaidmenis tvarkant gaunamus ir siunčiamus įspėjimus, taip pat IMI funkcijas, taikomas atšaukiant, keičiant ir naikinant įspėjimus ir užtikrinant tvarkomų duomenų saugumą;

               (11)

               kad prieigą prie asmens duomenų būtų lengviau suteikti tik toms institucijoms, kurios turi būti informuojamos, valstybės narės turėtų paskirti institucijas, kurioms būtų pavesta gaunamų įspėjimų koordinavimo užduotis. Valstybės narės turėtų suteikti prieigą prie įspėjimo mechanizmo tik toms institucijoms, kurios tiesiogiai susijusios su įspėjimu. Siekdamos užtikrinti, kad įspėjimai būtų siunčiami tik tais atvejais, kuriais būtina, valstybės narės turėtų turėti galimybę paskirti institucijas, kurioms būtų pavesta išsiunčiamų įspėjimų koordinavimo užduotis;

               (12)

               tvarkant asmens duomenis pagal šį reglamentą, taikoma Europos Parlamento ir Tarybos direktyva 95/46/EB (3), Europos Parlamento ir Tarybos direktyva 2002/58/EB (4) ir Europos Parlamento ir Tarybos reglamentas (EB) Nr. 45/2001 (5);

               (13)

               šiame reglamente numatytos priemonės atitinka Profesinių kvalifikacijų pripažinimo komiteto nuomonę,

         PRIĖMĖ ŠĮ REGLAMENTĄ:
   I SKYRIUS

      DALYKAS IR EUROPOS PROFESINĖS KORTELĖS IŠDAVIMO PROCEDŪROS

   1 straipsnis
   Dalykas
   Šiuo reglamentu dėl šio reglamento I priede išvardytų profesijų nustatomos Europos profesinės kortelės išdavimo pagal Direktyvos 2005/36/EB 4a–4e straipsnius ir pagal tos direktyvos 56a straipsnį nustatyto įspėjimo mechanizmo taikymo procedūrų taisyklės.
   2 straipsnis
   Europos profesinės kortelės išdavimo procedūroje dalyvaujančios kompetentingos institucijos
   1.   Kiekviena valstybė narė paskiria kompetentingas institucijas, atsakingas už paraiškas išduoti Europos profesinę kortelę dėl kiekvienos iš I priede nurodytų profesijų visoje savo teritorijoje arba, jei taikytina, jos dalyse.
   Įgyvendindama 7 straipsnį, kiekviena valstybė narė vienai ar daugiau kompetentingų institucijų paveda užduotį skirstyti paraiškas išduoti Europos profesinę kortelę atitinkamai kompetentingai institucijai savo teritorijoje.
   2.   Valstybės narės Vidaus rinkos informacinėje sistemoje (IMI), sukurtoje pagal Reglamentą (ES) Nr. 1024/2012, iki 2016 m. sausio 18 d. įregistruoja bent vieną kompetentingą instituciją kiekvienai šio reglamento I priede išvardytai profesijai ir bent vieną kompetentingą instituciją, kuriai pavesta užduotis skirstyti paraiškas išduoti Europos profesinę kortelę jos teritorijoje.
   3.   Ta pati kompetentinga institucija gali būti paskirta kaip kompetentinga institucija, atsakinga už paraiškas išduoti Europos profesinę kortelę, ir kaip kompetentinga institucija, kuriai pavesta užduotis skirstyti paraiškas išduoti Europos profesinę kortelę.
   3 straipsnis
   Paraiškų išduoti Europos profesinę kortelę pateikimas internetu
   1.   Direktyvos 2005/36/EB 4b straipsnio 1 dalyje nurodytoje internetinėje priemonėje pareiškėjas susikuria saugią asmeninę sąskaitą, kad paraišką išduoti Europos profesinę kortelę galėtų pateikti internetu. Šiuo tikslu šioje internetinėje priemonėje pateikiama informacija apie duomenų tvarkymo tikslą, mastą ir pobūdį, įskaitant informaciją apie pareiškėjo, kaip duomenų subjekto, teises. Internetinėje priemonėje aiškiai prašoma pareiškėjo sutikimo dėl jo asmens duomenų tvarkymo IMI.
   2.   Direktyvos 2005/36/EB 4b straipsnio 1 dalyje nurodytoje internetinėje priemonėje numatoma galimybė pareiškėjui užpildyti visą būtiną informaciją, susijusią su šio reglamento 4 straipsnyje nurodyta paraiška išduoti Europos profesinę kortelę, įkelti dokumentų, kuriuos reikalaujama pateikti, kad būtų išduota Europos profesinė kortelė pagal šio reglamento 10 straipsnio 1 dalį, kopijas ir gauti visą informaciją apie savo paraiškos išduoti Europos profesinę kortelę tvarkymo pažangą internetu, įskaitant mokėtinus mokesčius.
   3.   Internetinėje priemonėje taip pat numatoma galimybė pareiškėjui pateikti bet kokią papildomą informaciją ar dokumentą ir prašyti IMI byloje internete taisyti, išbraukti ar užblokuoti jo asmens duomenis.
   4 straipsnis
   Paraiškoje išduoti Europos profesinę kortelę teiktina informacija
   Paraiškoje išduoti Europos profesinę kortelę pareiškėjas pateikia šią informaciją:

               a)

               pareiškėjo tapatybė;

               b)

               atitinkamos profesijos pavadinimas;

               c)

               valstybė narė, kurioje pareiškėjas ketina įsisteigti, arba valstybė narė, kurioje pareiškėjas ketina laikinai ir kartais teikti paslaugas;

               d)

               valstybė narė, kurioje pareiškėjas paraiškos teikimo metu teisėtai įsisteigęs, kad vykdytų atitinkamą veiklą;

               e)

               profesinės veiklos, kuria ketinama užsiimti, tikslas:

                           i)

                           įsisteigimas;

                           ii)

                           paslaugų teikimas laikinai ir kartais;

               f)

               vienos sistemos pasirinkimas iš toliau nurodytųjų:

                           i)

                           įsisteigimo atveju – vienos sistemos pasirinkimas iš toliau nurodytųjų:

                                       —

                                       automatinio pripažinimo sistema pagal Direktyvos 2005/36/EB III antraštinės dalies III skyrių,

                                       —

                                       bendroji pripažinimo sistema pagal Direktyvos 2005/36/EB III antraštinės dalies I skyrių;

                           ii)

                           paslaugų teikimo laikinai ir kartais atveju – vienos sistemos pasirinkimas iš toliau nurodytųjų:

                                       —

                                       laisvas paslaugų teikimas, prieš patikrinant kvalifikacijas pagal Direktyvos 2005/36/EB 7 straipsnio 4 dalį,

                                       —

                                       laisvas paslaugų teikimas, iš anksto nepatikrinus kvalifikacijų, kaip nurodyta Direktyvos 2005/36/EB 7 straipsnio 4 dalyje;

               g)

               kita su f punkte nurodyta sistema susijusi informacija.

         Taikant d punkto pirmą pastraipą, jeigu pareiškėjas nėra teisėtai įsisteigęs paraiškos pateikimo metu, jis nurodo valstybę narę, kurioje įgijo reikiamą profesinę kvalifikaciją. Jeigu pareiškėjas profesinę kvalifikaciją įgijo daugiau negu vienoje valstybėje narėje, jis iš valstybių narių, kurios suteikė kvalifikaciją, pasirenka valstybę narę, kuriai teiks savo paraišką išduoti Europos profesinę kortelę.
   Taikant f punkto pirmą pastraipą, jeigu pareiškėjas nenurodė tinkamos sistemos, per vieną savaitę nuo paraiškos išduoti Europos profesinę kortelę gavimo kilmės valstybės narės kompetentinga institucija paprašys pareiškėjo pakartotinai pateikti paraišką pagal taikomą sistemą. Prireikus kilmės valstybės narės kompetentinga institucija visų pirma tarsis su priimančiosios valstybės narės kompetentinga institucija.
   5 straipsnis
   Paraiškose išduoti Europos profesinę kortelę nurodomi duomenys
   Duomenys, susiję su pareiškėjo tapatybe ir 10 straipsnio 1 dalyje nurodytais dokumentais, saugomi pareiškėjo IMI byloje. Duomenys bus dar kartą panaudojami, kai pareiškėjas teiks kitas paraiškas, jeigu pareiškėjas su tokiu panaudojimu sutiks ir jeigu duomenys nebus pasenę.
   6 straipsnis
   Paraiškų išduoti Europos profesinę kortelę perdavimas atitinkamai kilmės valstybės narės kompetentingai institucijai
   1.   Direktyvos 2005/36/EB 4b straipsnio 1 dalyje nurodyta internetine priemone paraiškos išduoti Europos profesinę kortelę saugiai perduodamos IMI, kad jas tvarkytų šio straipsnio 2 arba 3 dalyje nurodyta atitinkama kilmės valstybės narės kompetentinga institucija.
   2.   Jeigu pareiškėjas teisėtai įsisteigęs valstybėje narėje paraiškos pateikimo metu, per IMI paraiška išduoti Europos profesinę kortelę perduodama valstybės narės, kurioje pareiškėjas teisėtai įsisteigęs, kompetentingai institucijai.
   Kilmės valstybės narės kompetentinga institucija patikrina, ar pareiškėjas teisėtai įsisteigęs toje valstybėje narėje, ir teisėto įsisteigimo faktą patvirtina IMI byloje. Ji taip pat įkelia bet kokį tinkamą pareiškėjo teisėtą įsisteigimą patvirtinantį dokumentą arba prideda nuorodą į atitinkamą nacionalinį registrą.
   Jeigu kilmės valstybės narės kompetentinga institucija negali patvirtinti pareiškėjo teisėto įsisteigimo jos teritorijoje bet kokiomis kitomis priemonėmis, ji gali paprašyti pareiškėjo per vieną savaitę nuo Direktyvos 2005/36/EB 4b straipsnio 3 dalyje nurodytos paraiškos išduoti Europos profesinę kortelę gavimo pateikti teisėto įsisteigimo įrodymų. Kilmės valstybės narės kompetentinga institucija tuos dokumentus laiko trūkstamais dokumentais pagal Direktyvos 2005/36/EB 4b straipsnio 3 dalį ir 4c straipsnio 1 dalį arba 4d straipsnio 1 dalį.
   3.   Šio reglamento 4 straipsnio antroje pastraipoje nurodytais atvejais paraiška išduoti Europos profesinę kortelę yra IMI perduodama valstybės narės kompetentingai institucijai, kuri išdavė reikiamą profesinę kvalifikaciją patvirtinantį dokumentą.
   4.   Kitų valstybių narių kompetentingos institucijos, kurios išdavė profesinę kvalifikaciją patvirtinantį dokumentą, Europos profesinės kortelės išdavimo procedūros metu bendradarbiauja ir atsako į visus kilmės valstybės narės kompetentingos institucijos arba priimančiosios valstybės narės kompetentingos institucijos prašymus pateikti informaciją, susijusią su paraiška išduoti Europos profesinę kortelę.
   7 straipsnis
   Kompetentingų institucijų vaidmuo skirstant paraiškas išduoti Europos profesinę kortelę
   1.   Tais atvejais, kai valstybė narė konkrečiai profesijai paskiria daugiau negu vieną kompetentingą instituciją, atsakingą už paraiškas išduoti Europos profesinę kortelę savo teritorijoje arba jos dalyje, kompetentinga institucija, kuriai pavesta užduotis skirstyti paraiškas išduoti Europos profesinę kortelę, užtikrina, kad paraiška nepagrįstai nedelsiant būtų išsiųsta atitinkamai valstybės narės teritorijoje esančioje kompetentingai institucijai.
   2.   Jeigu pareiškėjas pateikė paraišką kitoje nei kilmės valstybėje narėje, kaip nustatyta 6 straipsnio 2 arba 3 dalyje, paraišką gavusios valstybės narės kompetentinga institucija, kuriai pavesta užduotis skirstyti paraiškas išduoti Europos profesinę kortelę, per vieną savaitę nuo paraiškos išduoti Europos profesinę kortelę gavimo gali atsisakyti tvarkyti paraišką ir apie tai atitinkamai pranešti pareiškėjui.
   8 straipsnis
   Kilmės valstybės narės kompetentingų institucijų vykdomas raštu pateiktų paraiškų tvarkymas
   1.   Jeigu valstybė narė leidžia raštu teikti paraiškas išduoti Europos profesinę kortelę ir, gavusi tokią paraišką raštu, nustato, kad ji nėra kompetentinga ją tvarkyti pagal 6 straipsnio 2 arba 3 dalį, ji gali atsisakyti nagrinėti paraišką ir per savaitę nuo paraiškos gavimo apie tai atitinkamai pranešti pareiškėjui.
   2.   Raštu pateiktų paraiškų išduoti Europos profesinę kortelę atveju kilmės valstybės narės kompetentinga institucija užpildo paraišką išduoti Europos profesinę kortelę Direktyvos 2005/36/EB 4b straipsnio 1 dalyje nurodyta internetine priemone pareiškėjo vardu, remdamasi pareiškėjo raštu pateikta paraiška išduoti Europos profesinę kortelę.
   3.   Kilmės valstybės narės kompetentinga institucija pareiškėjui siunčia atnaujintą informaciją apie raštu pateiktos paraiškos išduoti Europos profesinę kortelę tvarkymą, įskaitant visus priminimus pagal Direktyvos 2005/36/EB 4e straipsnio 5 dalį arba visą kitą svarbią informaciją, nesusijusią su IMI, pagal nacionalines administracines procedūras. Pasibaigus Europos profesinės kortelės išdavimo procedūrai, ji pareiškėjui nedelsdama siunčia šio reglamento 21 straipsnyje nurodytą įrodymą, susijusį su Europos profesinės kortelės išdavimo procedūros rezultatu.
   9 straipsnis
   Su mokesčiais susijusios procedūros
   1.   Jeigu kilmės valstybės narės kompetentinga institucija ima mokesčius už paraiškų išduoti Europos profesinę kortelę tvarkymą, ji Direktyvos 2005/36/EB 4b straipsnio 1 dalyje nurodyta internetine priemone per vieną savaitę nuo paraiškos išduoti Europos profesinę kortelę gavimo pareiškėjui praneša mokėtiną sumą, mokėjimo būdą, nurodytinas nuorodas, reikalaujamą mokėjimo įrodymą ir nustato pagrįstą sumokėjimo terminą.
   2.   Jeigu priimančiosios valstybės narės kompetentinga institucija ima mokesčius už paraiškų išduoti Europos profesinę kortelę tvarkymą, ji Direktyvos 2005/36/EB 4b straipsnio 1 dalyje nurodyta internetine priemone šio straipsnio 1 dalyje nurodytą informaciją pateikia pareiškėjui, kai tik kilmės valstybės narės kompetentinga institucija jai perduoda paraišką išduoti Europos profesinę kortelę ir nustato pagrįstą sumokėjimo terminą.
   10 straipsnis
   Dokumentai, kuriuos reikalaujama pateikti, kad būtų išduota Europos profesinė kortelė
   1.   Valstybių narių kompetentingos institucijos dėl Europos profesinės kortelės išdavimo įsisteigimo atveju gali reikalauti tik tokių dokumentų:

               a)

               dokumentų, išvardytų šio reglamento II priedo A dalies 1 punkte automatinio pripažinimo sistemos, nustatytos Direktyvos 2005/36/EB III antraštinės dalies III skyriuje, atveju;

               b)

               dokumentų, išvardytų šio reglamento II priedo A dalies 2 punkte bendrosios pripažinimo sistemos, nustatytos Direktyvos 2005/36/EB III antraštinės dalies I skyriuje, atveju.

         Dėl Europos profesinės kortelės išdavimo paslaugų teikimo laikinai ir kartais atveju – valstybių narių kompetentingos institucijos gali reikalauti tik dokumentų, kurie išvardyti II priedo B dalyje.
   Dokumentų, nurodytų II priedo A dalies 1 punkto d papunktyje bei 2 punkto g papunktyje ir B dalies a, c ir d punktuose, iš pareiškėjo reikalaujama tik tada, jeigu to reikalauja priimančiosios valstybės narės kompetentinga institucija.
   2.   Valstybės narės tiksliai apibrėžia, kokių dokumentų reikalauja Europos profesinei kortelei išduoti ir šią informaciją per IMI perduoda kitoms valstybėms narėms.
   3.   Dokumentai, kurių reikalaujama pagal šio straipsnio 1 ir 2 dalis, laikomi trūkstamais dokumentais pagal Direktyvos 2005/36/EB 4b straipsnio 3 dalį ir 4c straipsnio 1 dalį arba 4d straipsnio 1 dalį.
   11 straipsnis
   Kilmės valstybės narės kompetentingos institucijos išduotų dokumentų tvarkymas
   1.   Jeigu kilmės valstybės narės kompetentinga institucija buvo paskirta atsakinga pagal nacionalinę teisę išduoti bet kokius dokumentus, kurių reikia, kad būtų išduota Europos profesinė kortelė pagal 10 straipsnį, ji tuos dokumentus tiesiogiai įkelia į IMI.
   2.   Nukrypstant nuo šio reglamento 10 straipsnio 3 dalies, kilmės valstybės narės kompetentinga institucija nelaiko dokumentų, nurodytų šio straipsnio 1 dalyje, trūkstamais dokumentais pagal Direktyvos 2005/36/EB 4b straipsnio 3 dalį ir 4c straipsnio 1 dalį arba 4d straipsnio 1 dalį, jeigu šie dokumentai pagal pirmą dalį į IMI nebuvo įkelti.
   3.   Direktyvos 2005/36/EB 4b straipsnio 1 dalyje nurodyta internetine priemone suteikiama galimybė pareiškėjui įkelti bet kokių kilmės valstybės narės kompetentingos institucijos išduotų reikalaujamų patvirtinamųjų dokumentų kopijas.
   12 straipsnis
   Dokumentų, kurių neišduoda kilmės valstybės narės kompetentinga institucija, tvarkymas
   1.   Nukrypstant nuo šio reglamento 10 straipsnio 3 dalies, jeigu pareiškėjas su paraiška išduoti Europos profesinę kortelę nepateikia bet kokio dokumento, nurodyto šio reglamento II priedo A dalies 2 punkto c ir d papunkčiuose arba II priedo B dalies b punkte, kilmės valstybės narės kompetentinga institucija tų dokumentų nelaiko trūkstamais dokumentais pagal Direktyvos 2005/36/EB 4b straipsnio 3 dalį ir 4d straipsnio 1 dalį.
   2.   Priimančiosios valstybės narės kompetentinga institucija pagal Direktyvos 2005/36/EB 4d straipsnio 3 dalį gali tiesiogiai pareiškėjo arba kilmės valstybės narės paprašyti pateikti šio straipsnio 1 dalyje nurodytus dokumentus.
   3.   Jeigu pareiškėjas priimančiosios valstybės narės prašymu nepateikia 2 dalyje nurodytų dokumentų, priimančiosios valstybės narės kompetentinga institucija priima sprendimą dėl Europos profesinės kortelės išdavimo remdamasi turima informacija.
   13 straipsnis
   Dokumentai, kuriais patvirtinamas kalbų mokėjimas
   1.   Direktyvos 2005/36/EB 4b straipsnio 1 dalyje nurodyta internetine priemone suteikiama galimybė pareiškėjui pateikti bet kokį dokumentą, kuriuo patvirtinamas kalbų mokėjimas, kurio gali reikalauti priimančioji valstybė narė pagal tos direktyvos 53 straipsnį po Europos profesinės kortelės išdavimo.
   2.   Dokumentų, kuriais patvirtinamas kalbų mokėjimas, nėra tarp dokumentų, kurių reikalaujama, kad būtų išduota Europos profesinė kortelė.
   3.   Priimančiosios valstybės narės kompetentinga institucija negali atsisakyti išduoti Europos profesinę kortelę dėl to, kad nepateikta Direktyvos 2005/36/EB 53 straipsnyje nurodytų dokumentų, kuriais patvirtinamas kalbų mokėjimas.
   14 straipsnis
   Dokumentų, kurių reikalaujama, kad būtų išduota Europos profesinė kortelė, autentiškumo ir galiojimo tikrinimas
   1.   Tais atvejais, kai kilmės valstybės narės kompetentinga institucija išdavė bet kokį dokumentą, kurio reikalaujama, kad būtų išduota Europos profesinė kortelė pagal 10 straipsnį, ji IMI byloje patvirtina, kad dokumentas galioja ir yra autentiškas.
   2.   Jeigu iškyla tinkamai pagrįstų abejonių dėl kilmės valstybės narės kitos nacionalinės įstaigos išduoto reikalaujamo dokumento, kilmės valstybės narės kompetentinga institucija atitinkamos nacionalinės įstaigos prašo patvirtinti dokumento galiojimą ir autentiškumą. Gavusi patvirtinimą, ji IMI patvirtina, kad dokumentas galioja ir yra autentiškas.
   3.   Jeigu dokumentas buvo išduotas kitoje valstybėje narėje, kilmės valstybės narės kompetentinga institucija per IMI kreipiasi į kitos valstybės narės kompetentingą instituciją, atsakingą už paraiškas išduoti Europos profesinę kortelę (arba kitos valstybės narės atitinkamą IMI užregistruotą nacionalinę įstaigą), siekdama patikrinti dokumento galiojimą ir autentiškumą. Baigusi tikrinimą, ji IMI patvirtina, kad kitos valstybės narės kompetentinga institucija patvirtino, kad dokumentas galioja ir yra autentiškas.
   Pirmoje pastraipoje nurodytais atvejais kitos valstybės narės kompetentingos institucijos, atsakingos už paraiškas išduoti Europos profesinę kortelę (arba kitos valstybės narės atitinkamos IMI užregistruotos nacionalinės įstaigos), bendradarbiauja ir nedelsdamos atsako į visus kilmės valstybės narės kompetentingos institucijos informacijos prašymus.
   4.   Prieš patvirtindama išduoto ir į IMI įkelto dokumento autentiškumą ir galiojimą pagal šio reglamento 11 straipsnio 1 dalį, kilmės valstybės narės kompetentinga institucija aprašo kiekvieno dokumento turinį iš anksto apibrėžtuose IMI laukeliuose. Prireikus kilmės valstybės narės kompetentinga institucija užtikrina, kad Direktyvos 2005/36/EB 4b straipsnio 1 dalyje nurodyta internetine priemone pareiškėjo pateiktų dokumentų aprašų informacija yra tiksli.
   15 straipsnis
   Reikalavimo pateikti patvirtintas dokumentų kopijas sąlygos
   1.   Kilmės valstybės narės kompetentinga institucija per Direktyvos 2005/36/EB 4c straipsnio 1 dalyje ir 4d straipsnio 1 dalyje nurodytą laikotarpį praneša pareiškėjui, kad patvirtintą dokumento kopiją reikia pateikti tik tuo atveju, jeigu kilmės valstybės narės atitinkama nacionalinė įstaiga arba kompetentinga institucija, arba kitos valstybės narės atitinkama nacionalinė įstaiga nepatvirtino reikalaujamo dokumento galiojimo ir autentiškumo pagal šio reglamento 14 straipsnyje išdėstytas tikrinimo procedūras ir jeigu tokių patvirtintų dokumento kopijų reikalauja priimančioji valstybė narė pagal šio straipsnio 2 dalį.
   Šio reglamento 6 straipsnio 2 dalies trečioje pastraipoje nurodytais atvejais ir jeigu iškyla tinkamai pagrįstų abejonių, kilmės valstybės narės kompetentinga institucija per Direktyvos 2005/36/EB 4c straipsnio 1 dalyje ir 4d straipsnio 1 dalyje nurodytą laikotarpį gali reikalauti pareiškėjo pateikti patvirtintą teisėtą įsisteigimą įrodančio dokumento kopiją.
   2.   Valstybės narės IMI tiksliai apibrėžia, kokių dokumentų patvirtintų kopijų reikalauja iš pareiškėjo pagal 1 dalį ir šią informaciją per IMI perduoda kitoms valstybėms narėms.
   3.   Šio straipsnio 1 ir 2 dalys nepažeidžia priimančiosios valstybės narės kompetentingos institucijos teisių prašyti papildomos informacijos arba pateikti patvirtintą dokumento kopiją, jeigu kilmės valstybės narės kompetentingai institucijai iškyla tinkamai pagrįstų abejonių pagal Direktyvos 2005/36/EB 4d straipsnio 2 ir 3 dalis.
   4.   Jeigu iškyla tinkamai pagrįstų abejonių, priimančiosios valstybės narės kompetentinga institucija gali prašyti pareiškėjo pateikti patvirtintą dokumento kopiją ir atsakymui pateikti gali nustatyti pagrįstą terminą.
   16 straipsnis
   Patvirtintų dokumentų kopijų tvarkymas
   1.   Valstybės narės IMI tiksliai apibrėžia, kokių rūšių patvirtintos dokumentų kopijos priimtinos jų teritorijoje pagal konkrečios valstybės narės įstatymų ir kitų teisės aktų nuostatas ir šią informaciją per IMI perduoda kitoms valstybėms narėms.
   2.   Valstybių narių kompetentingos institucijos priima kitos valstybės narės pagal tos valstybės narės įstatymų ir kitų teisės aktų nuostatas išduotas patvirtintas dokumentų kopijas.
   3.   Jeigu iškyla tinkamai pagrįstų abejonių dėl kitoje valstybėje narėje patvirtintos dokumento kopijos galiojimo ir autentiškumo, kompetentingos institucijos atitinkamoms kitos valstybės narės kompetentingoms institucijoms per IMI pateikia prašymą pateikti papildomos informacijos. Kitos valstybės narės kompetentingos institucijos bendradarbiauja ir nepagrįstai nedelsdamos pateikia atsakymą.
   4.   Iš pareiškėjo gavusios patvirtintą dokumento kopiją, kompetentingos institucijos patvirtintos dokumento kopijos elektroninę versiją įkelia ir IMI byloje patvirtina, kad dokumento kopija yra autentiška.
   5.   Pareiškėjas vietoj patvirtintos dokumento kopijos kilmės valstybės narės kompetentingai institucijai gali pateikti dokumento originalą, tada kompetentinga institucija IMI byloje patvirtina, kad dokumento originalo elektroninė kopija yra autentiška.
   6.   Jeigu pareiškėjas nepateikia reikalaujamo dokumento patvirtintos kopijos per Direktyvos 2005/36/EB 4d straipsnio 1 dalyje nurodytą laikotarpį, tai nereiškia, kad atidedami terminai perduoti paraišką priimančiosios valstybės narės kompetentingai institucijai. Kol kilmės valstybės narės kompetentinga institucija negavo patvirtintos dokumento kopijos ir jos neįkėlė, IMI žymima, kad laukiama autentiškumo ir galiojimo patvirtinimo.
   7.   Jeigu pareiškėjas nepateikia reikalaujamo dokumento patvirtintos kopijos per Direktyvos 2005/36/EB 4c straipsnio 1 dalyje nurodytą laikotarpį, kilmės valstybės narės kompetentinga institucija gali atsisakyti išduoti Europos profesinę kortelę dėl kitų, nei pagal Direktyvos 2005/36/EB 7 straipsnio 4 dalį nurodytų, paslaugų teikimo laikinai ir kartais.
   8.   Jeigu priimančiosios valstybės narės kompetentinga institucija negauna reikalaujamo dokumento patvirtintos kopijos nei iš kilmės valstybės narės kompetentingos institucijos, nei iš pareiškėjo, ji gali priimti sprendimą remdamasi turima informacija per Direktyvos 2005/36/EB 4d straipsnio 2 ir 3 dalyse ir 5 dalies antroje pastraipoje nustatytą laikotarpį.
   17 straipsnis
   Kilmės valstybės narės kompetentingos institucijos prašymai pateikti vertimą
   1.   Tik gavusios specialų priimančiosios valstybės narės kompetentingos institucijos prašymą pagal 18 straipsnio 1 dalį, kilmės valstybės narės kompetentingos institucijos gali prašyti pateikti tokių paraiškos išduoti Europos profesinės kortelę patvirtinamųjų dokumentų paprastą arba patvirtintą vertimą:

               a)

               pareiškėjo pilietybės įrodymo;

               b)

               II priedo A dalies 1 punkto b papunktyje nurodytos formalios kvalifikacijos įrodymo, kurį suteikė kilmės valstybė narė;

               c)

               II priedo A dalies 1 punkto c papunktyje ir 2 punkto f papunktyje nurodytų pažymėjimų, kuriuos išdavė kilmės valstybės narės kompetentingos institucijos, atsakingos už paraiškas išduoti Europos profesinę kortelę, arba kitos atitinkamos nacionalinės įstaigos;

               d)

               II priedo B dalies b punkte ir šio reglamento 6 straipsnio 2 dalies trečioje pastraipoje nurodyto teisėto įsisteigimo patvirtinimo ir dokumentų, kurių galima reikalauti pagal Direktyvos 2005/36/EB VII priedo 1 punkto d papunktį ir 7 straipsnio 2 dalies b ir e punktus, kuriuos išdavė kilmės valstybės narės kompetentingos institucijos, atsakingos už paraiškas išduoti Europos profesinę kortelę, arba kitos atitinkamos nacionalinės įstaigos.

         2.   Kiekviena valstybė narė IMI tiksliai apibrėžia dokumentus, kurių paprastų arba patvirtintų vertimų jos kompetentingos institucijos, veikdamos kaip priimančiosios valstybės narės kompetentingos institucijos, reikalauja iš pareiškėjo pagal 3 ir 4 dalis, ir priimtinas kalbas, ir šią informaciją per IMI perduoda kitoms valstybėms narėms.
   3.   Nukrypstant nuo 1 dalies, kilmės valstybės narės kompetentinga institucija per pirmąją savaitę po paraiškos išduoti Europos profesinę kortelę gavimo pagal Direktyvos 2005/36/EB 4b straipsnio 3 dalį ir 4c straipsnio 1 dalį arba 4d straipsnio 1 dalį pareiškėjo reikalauja II priede nurodytų reikalaujamų dokumentų vertimo į kalbas, kurios priimtinos priimančiosios valstybės narės kompetentingai institucijai, jeigu tų dokumentų vertimo priimančiosios valstybės narės kompetentinga institucija reikalauja pagal šio straipsnio 2 dalį.
   4.   Jeigu pareiškėjas su paraiška išduoti Europos profesinę kortelę pateikė II priedo A dalies 2 punkto c ir d papunkčiuose arba II priedo B dalies d punkte nurodytus dokumentus, kilmės valstybės narės kompetentinga institucija prašo tų dokumentų vertimo į kalbas, kurios priimtinos priimančiosios valstybės narės kompetentingai institucijai.
   5.   Jeigu pareiškėjas nepateikia bet kokių šio straipsnio 4 dalyje nurodytų dokumentų reikalaujamų vertimų, kilmės valstybės narės kompetentinga institucija nelaiko tų vertimų trūkstamais dokumentais pagal Direktyvos 2005/36/EB 4b straipsnio 3 dalį ir 4d straipsnio 1 dalį.
   18 straipsnis
   Priimančios valstybės narės kompetentingos institucijos prašymai pateikti vertimą
   1.   Jeigu iškyla tinkamai pagrįstų abejonių, priimančiosios valstybės narės kompetentinga institucija gali prašyti kilmės valstybės narės kompetentingos institucijos pateikti papildomos informacijos, įskaitant paprastus ar patvirtintus vertimus, pagal Direktyvos 2005/36/EB 4d straipsnio 2 ir 3 dalis.
   2.   1 dalyje nurodytais atvejais priimančiosios valstybės narės kompetentinga institucija taip pat gali prašyti pareiškėjo pateikti paprastus ar patvirtintus vertimus ir atsakymui pateikti gali nustatyti pagrįstą terminą.
   3.   Jeigu priimančiosios valstybės narės kompetentinga institucija negauna reikalaujamo vertimo nei iš kilmės valstybės narės kompetentingos institucijos, nei iš pareiškėjo, ji gali priimti sprendimą remdamasi turima informacija per Direktyvos 2005/36/EB 4d straipsnio 2 ir 3 dalyse ir 5 dalies antroje pastraipoje nustatytą laikotarpį.
   19 straipsnis
   Valstybių narių kompetentingų institucijų vykdomas patvirtintų vertimų tvarkymas
   1.   Kiekviena valstybė narė IMI tiksliai apibrėžia, koks patvirtintas vertimas priimtinas jos teritorijoje pagal tos valstybės narės įstatymų ir kitų teisės aktų nuostatas ir šią informaciją per IMI perduoda kitoms valstybėms narėms.
   2.   Valstybių narių kompetentingos institucijos priima kitos valstybės narės pagal tos valstybės narės įstatymų ir kitų teisės aktų nuostatas išduotus patvirtintus dokumentų vertimus.
   3.   Jeigu iškyla tinkamai pagrįstų abejonių dėl kitoje valstybėje narėje patvirtinto vertimo galiojimo ir autentiškumo, valstybės narės kompetentinga institucija atitinkamoms kitos valstybės narės institucijoms pateikia prašymą per IMI pateikti papildomos informacijos. Tokiais atvejais kitų valstybių narių atitinkamos institucijos bendradarbiauja ir nedelsdamos pateikia atsakymą.
   4.   Iš pareiškėjo gavusi patvirtintą vertimą ir atsižvelgdama į 3 dalį, valstybės narės kompetentinga institucija įkelia patvirtinto vertimo elektroninę versiją ir IMI byloje patvirtina, kad vertimas patvirtintas.
   5.   Prieš prašydama patvirtintų vertimų ir jeigu iškyla tinkamai pagrįstų abejonių dėl bet kokio 17 straipsnio 1 dalyje minimo dokumento, priimančiosios valstybės narės kompetentinga institucija per IMI pateikia prašymą kilmės valstybės narės kompetentingoms institucijoms arba kitų valstybių narių, kurios tą dokumentą išdavė, kompetentingoms institucijoms suteikti papildomos informacijos.
   20 straipsnis
   Sprendimai dėl Europos profesinės kortelės
   1.   Dėl įsisteigimo ir paslaugų teikimo laikinai ir kartais pagal Direktyvos 2005/36/EB 7 straipsnio 4 dalį priimančiosios valstybės narės kompetentinga institucija priima sprendimą arba išduoti Europos profesinę kortelę, arba jos neišduoti, arba sprendimą taikyti kompensacines priemones pagal Direktyvos 2005/36/EB 14 straipsnį arba 7 straipsnio 4 dalį, arba sprendimą pratęsti Europos profesinės kortelės paslaugų teikimui laikinai ir kartais galiojimą pagal Direktyvos 2005/36/EB 7 straipsnio 4 dalį.
   2.   Dėl kitų nei pagal Direktyvos 2005/36/EB 7 straipsnio 4 dalį nurodytų paslaugų teikimo laikinai ir kartais kilmės valstybės narės kompetentinga institucija priima sprendimą arba išduoti Europos profesinę kortelę, arba jos neišduoti, arba pratęsti išduotos Europos profesinės kortelės galiojimą.
   3.   Tais atvejais, kai priimančiosios valstybės narės kompetentinga institucija priima sprendimą pareiškėjui taikyti kompensacines priemones pagal Direktyvos 2005/36/EB 14 straipsnį arba 7 straipsnio 4 dalį, tokiame sprendime taip pat nurodoma informacija dėl taikytinų kompensacinių priemonių turinio, kompensacinių priemonių pagrindimo ir pareiškėjo prievolės pranešti kompetentingai institucijai apie baigtą kompensacinių priemonių taikymą. Paraiškos išduoti Europos profesinę kortelę nagrinėjimas atidedamas iki kompensacinių priemonių taikymo pareiškėjui pabaigos.
   Sėkmingai baigus taikyti kompensacines priemones, pareiškėjas Direktyvos 2005/36/EB 4b straipsnio 1 dalyje nurodyta internetine priemone apie tai praneša priimančiosios valstybės narės kompetentingai institucijai, jei ji to reikalauja.
   Tais atvejais, kai priimančiosios valstybės narės kompetentinga institucija priima sprendimą pareiškėjui taikyti kompensacines priemones pagal Direktyvos 2005/36/EB 7 straipsnio 4 dalį, priimančiosios valstybės narės kompetentinga institucija per IMI patvirtina, kad suteikė pareiškėjui galimybę atlikti profesinio tinkamumo testą per vieną mėnesį nuo jos sprendimo taikyti kompensacines priemones.
   Priimančiosios valstybės narės kompetentinga institucija per IMI praneša apie sėkmingą kompensacinių priemonių taikymo pabaigą ir išduoda Europos profesinę kortelę.
   4.   Tais atvejais, kai priimančiosios valstybės narės kompetentinga institucija priima sprendimą Europos profesinės kortelės neišduoti, tokiame sprendime taip pat išdėsto pagrindimą. Valstybės narės užtikrina, kad sprendimą neišduoti Europos profesinės kortelės atitinkamas asmuo galėtų apskųsti teismine tvarka, ir pareiškėjui pateikia informaciją apie teisę teikti apeliaciją pagal nacionalinę teisę.
   5.   IMI numatoma galimybė tinkamai pagrįstais atvejais valstybių narių kompetentingoms institucijoms priimti sprendimą atšaukti išduotą Europos profesinę kortelę. Tokiame sprendime taip pat išdėstomas tokio atšaukimo pagrindimas. Valstybės narės užtikrina, kad sprendimą atšaukti išduotą Europos profesinę kortelę atitinkamas asmuo galėtų apskųsti teismine tvarka, ir pareiškėjui pateikia informaciją apie teisę teikti apeliaciją pagal nacionalinę teisę.
   21 straipsnis
   Europos profesinės kortelės išdavimo procedūros rezultatas
   1.   Direktyvos 2005/36/EB 4b straipsnio 1 dalyje nurodyta internetine priemone pareiškėjui suteikiama galimybė susikurti elektroninį dokumentą, kuriame pateikiamas Europos profesinės kortelės išdavimo procedūros rezultatas, ir atsisiųsti visus įrodymus, susijusius su Europos profesinės kortelės išdavimo procedūros rezultatu.
   2.   Jeigu išduodama Europos profesinė kortelė (įskaitant atvejus, nurodytus Direktyvos 2005/36/EB 4d straipsnio 5 dalies pirmoje pastraipoje), elektroniniame dokumente nurodoma Direktyvos 2005/36/EB 4e straipsnio 4 dalyje išdėstyta informacija, o Europos profesinės kortelės įsisteigimo atveju – nuoroda į atsakomybės ribojimą, nurodant, kad Europos profesinė kortelė nėra leidimas užsiimti profesine veikla priimančiojoje valstybėje narėje.
   3.   Elektroniniame dokumente yra apsaugos priemonių, kuriomis užtikrinama:

               a)

               jo autentiškumas, garantuojant, kad dokumentą sukūrė IMI užregistruota ir veikianti kompetentinga institucija ir jos turinys – tikri duomenų įrašai;

               b)

               jo vientisumas, patvirtinant, kad bylos, kurioje yra dokumentas, nepakeitė arba nemodifikavo išorės subjektas nuo jos sukūrimo IMI tam tikrą datą ir tam tikru laiku.

         22 straipsnis
   Suinteresuotųjų trečiųjų šalių vykdomas Europos profesinės kortelės tikrinimas
   1.   Europos Komisija pateikia internetinę tikrinimo sistemą, kuri sudaro galimybę suinteresuotosioms trečiosioms šalims, kurios neturi prieigos prie IMI, internetu patikrinti Europos profesinės kortelės galiojimą ir autentiškumą.
   2.   Tais atvejais, kai IMI byla atnaujinama dėl Europos profesinės kortelės turėtojo teisės užsiimti profesine veikla pagal Direktyvos 2005/36/EB 4e straipsnio 1 dalį, pateikiama žinutė, kurioje suinteresuotosioms trečiosioms šalims patariama dėl papildomos informacijos kreiptis į priimančiosios valstybės narės kompetentingą instituciją. Žinutė formuluojama neutraliai, atsižvelgiant į būtinybę užtikrinti Europos profesinės kortelės turėtojui taikomą nekaltumo prezumpciją. Europos profesinės kortelės įsisteigimo atveju žinutė pateikiama kartu su nuoroda į atsakomybės ribojimą, nurodant, kad Europos profesinė kortelė nėra leidimas užsiimti profesine veikla priimančiojoje valstybėje narėje.
   II SKYRIUS

      ĮSPĖJIMŲ TVARKYMO PROCEDŪROS

   23 straipsnis
   Įspėjimo mechanizme dalyvaujančios institucijos
   1.   Valstybės narės paskiria kompetentingas institucijas siunčiamiems ir gaunamiems įspėjimams pagal Direktyvos 2005/36/EB 56a straipsnio 1 arba 3 dalį tvarkyti.
   2.   Siekiant užtikrinti, kad gaunamus įspėjimus tvarkytų tik atitinkamos kompetentingos institucijos, kiekviena valstybė narė gaunamų įspėjimų koordinavimo užduotį paskiria vienai ar daugiau kompetentingų institucijų. Šios kompetentingos institucijos užtikrina, kad nepagrįstai nedelsiant šie įspėjimai būtų paskiriami atitinkamoms kompetentingoms institucijoms.
   3.   Valstybės narės gali pavesti siunčiamų įspėjimų koordinavimo užduotį vienai ar daugiau kompetentingų institucijų.
   24 straipsnis
   Įspėjime pateikiama informacija
   1.   Įspėjime pateikiama Direktyvos 2005/36/EB 56a straipsnio 2 arba 3 dalyje išdėstyta informacija.
   2.   Tik kompetentingos institucijos, kurioms pavesta tvarkyti įspėjimus pagal Direktyvos 2005/36/EB 56a straipsnio 1 arba 3 dalį, turi prieigą prie šio straipsnio 1 dalyje nurodytos informacijos.
   3.   Kompetentingos institucijos, kurioms pavesta gaunamų įspėjimų koordinavimo užduotis, turi prieigą tik prie Direktyvos 2005/36/EB 56a straipsnio 2 dalies b ir d punktuose nurodytų duomenų, nebent įspėjimas joms vėliau taip pat paskiriamas kaip gaunamus įspėjimus tvarkančiai institucijai.
   4.   Tais atvejais, kai gaunamus įspėjimus tvarkančiai kompetentingai institucijai reikia kitos informacijos, nei išdėstyta Direktyvos 2005/36/EB 56a straipsnio 2 arba 3 dalyje, ji naudoja IMI informacijos prašymo funkciją, kaip nustatyta Direktyvos 2005/36/EB 56 straipsnio 2a dalyje.
   25 straipsnis
   Su Europos profesinės kortelės turėtoju susijęs įspėjimas
   1.   Pagal Direktyvos 2005/36/EB 4e straipsnio 1 dalį, jeigu įspėjimas yra susijęs su Europos profesinės kortelės turėtoju, kompetentingos institucijos, kurios tvarkė paraišką išduoti Europos profesinę kortelę pagal šio reglamento 2 straipsnio 1 dalį, užtikrina, kad atitinkama IMI byla būtų atnaujinta įrašant įspėjime pateikiamą informaciją, įskaitant visas pasekmes, susijusias su galimybėms užsiimti profesine veikla.
   2.   Siekiant užtikrinti, kad IMI bylos būtų atnaujinamos laiku, valstybės narės prie gaunamų įspėjimų suteikia prieigą kompetentingoms institucijoms, kurios atsakingos už paraiškų išduoti Europos profesinę kortelę tvarkymą pagal 2 straipsnio 1 dalį.
   3.   Europos profesinės kortelės turėtojui apie šio straipsnio 1 dalyje nurodytą atnaujinimą pranešama Direktyvos 2005/36/EB 4b straipsnio 1 dalyje nurodyta internetine priemone arba kitomis priemonėmis, jeigu paraiška buvo pateikta raštu pagal 8 straipsnį.
   26 straipsnis
   Prieiga prie įspėjimų IMI
   IMI suteikiama prieigos galimybė gaunamus arba siunčiamus įspėjimus tvarkančioms kompetentingoms institucijoms prie kiekvieno per IMI jų išsiųsto arba gauto įspėjimo, dėl kurio nepradėta 28 straipsnyje nurodyta panaikinimo procedūra.
   27 straipsnis
   Įspėjimams skirtos IMI funkcijos
   IMI pateikiamos tokios gaunamus ir siunčiamus įspėjimus tvarkyti paskirtoms kompetentingoms institucijoms skirtos funkcijos:

               a)

               siųsti įspėjimą, kaip nustatyta Direktyvos 2005/36/EB 56a straipsnio 1, 2 ir 3 dalyse;

               b)

               atšaukti įspėjimą, išsiųstą remiantis sprendimu, kuris vėliau buvo atšauktas arba panaikintas;

               c)

               ištaisyti įspėjime pateiktą informaciją ir modifikuoti įspėjimą;

               d)

               naikinti ir ištrinti įspėjimus, kaip nustatyta Direktyvos 2005/36/EB 56a straipsnio 5 ir 7 dalyse.

         28 straipsnis
   Įspėjimų naikinimas, trynimas ir modifikavimas
   1.   Su įspėjimais susiję duomenys IMI gali būti tvarkomi tol, kol jie galioja, taip pat kaip ir susiję su panaikinimo procedūros, nurodytos Direktyvos 2005/36/EB 56a straipsnio 7 dalyje, užbaigimu.
   2.   Kai įspėjimas jau nebegalioja, nes baigėsi sankcijų laikotarpis šio straipsnio 5 dalyje nenurodytais atvejais, ta kompetentinga institucija, kuri išsiuntė įspėjimą, kaip nustatyta Direktyvos 2005/36/EB 56a straipsnio 1 dalyje, per tris dienas nuo atitinkamo sprendimo priėmimo arba atitinkamos informacijos gavimo, kai tokio sprendimo priėmimo pagal nacionalinę teisę nereikalaujama, pakeičia jo turinį arba panaikina įspėjimą. Gaunamus įspėjimus tvarkančios kompetentingos institucijos ir atitinkami specialistai nedelsiant informuojami apie bet kokius su įspėjimu susijusius pakeitimus.
   3.   Per IMI siunčiami reguliarūs priminimai siunčiamus įspėjimus tvarkančioms kompetentingos institucijoms patikrinti, ar įspėjime pateikiama informacija vis dar galioja.
   4.   Jeigu priimamas sprendimas atšaukti įspėjimą, įspėjimą nedelsdama panaikina ta kompetentinga institucija, kuri jį išsiuntė, ir iš IMI per tris dienas ištrinami asmens duomenys, kaip nustatyta Direktyvos 2005/36/EB 56a straipsnio 7 dalyje.
   5.   Sankcijų, kurių galiojimas baigėsi datą, nurodytą Direktyvos 2005/36/EB 56a straipsnio 5 dalyje, atveju įspėjimas IMI automatiškai panaikinamas ir per tris dienas asmens duomenys iš sistemos ištrinami, kaip nustatyta Direktyvos 2005/36/EB 56a straipsnio 7 dalyje.
   III SKYRIUS

      BAIGIAMOSIOS NUOSTATOS

   29 straipsnis
   Įsigaliojimas ir taikymo data
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2016 m. sausio 18 d.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2015 m. birželio 24 d.

            Komisijos vardu

            Pirmininkas

         Jean-Claude JUNCKER

      (1)  OL L 255, 2005 9 30, p. 22.

      (2)  2012 m. spalio 25 d. Europos Parlamento ir Tarybos reglamentas (ES) Nr. 1024/2012 dėl administracinio bendradarbiavimo per Vidaus rinkos informacinę sistemą, kuriuo panaikinamas Komisijos sprendimas 2008/49/EB (VRI reglamentas) (OL L 316, 2012 11 14, p. 1).

      (3)  1995 m. spalio 24 d. Europos Parlamento ir Tarybos direktyva 95/46/EB dėl asmenų apsaugos tvarkant asmens duomenis ir dėl laisvo tokių duomenų judėjimo (OL L 281, 1995 11 23, p. 31).

      (4)  2002 m. liepos 12 d. Europos Parlamento ir Tarybos direktyva 2002/58/EB dėl asmens duomenų tvarkymo ir privatumo apsaugos elektroninių ryšių sektoriuje (Direktyva dėl privatumo ir elektroninių ryšių) (OL L 201, 2002 7 31, p. 37).

      (5)  2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

      I PRIEDAS

         Europos profesinės kortelės reikalavimus atitinkančios profesijos

                  1.

                  Bendrosios praktikos slaugytojai

                  2.

                  Vaistininkai (pagrindinio rengimo)

                  3.

                  Kineziterapeutai

                  4.

                  Kalnų gidai

                  5.

                  Nekilnojamojo turto agentai

      II PRIEDAS

         Dokumentai, kurių reikalaujama, kad būtų išduota Europos profesinė kortelė

      A.   KVALIFIKACIJŲ PRIPAŽINIMAS ĮSISTEIGIMO ATVEJU
      1.   Automatinio pripažinimo sistema (Direktyvos 2005/36/EB III antraštinės dalies III skyrius)

      Kad būtų išduota Europos profesinė kortelė pagal šią tvarką, reikalaujama tokių dokumentų:

                  a)

                  pareiškėjo pilietybės įrodymo (asmens tapatybės kortelės, paso arba kitų pagal kilmės valstybės narės nacionalines nuostatas priimtinų įrodymų) ir, jeigu pilietybės įrodymuose nenurodoma gimimo vieta, dokumento, kuriame pareiškėjo gimimo vieta nurodoma; o iš asmenų, kurie nėra EEE šalių piliečiai, – dokumento, kuriuo įrodoma, kad trečiosios šalies pilietis gali naudotis Direktyvoje 2005/36/EB nustatytomis teisėmis pagal atitinkamus ES teisės aktus, pvz., Europos Parlamento ir Tarybos direktyvą 2004/38/EB (1), Tarybos direktyvą 2003/109/EB (2), Tarybos direktyvą 2004/83/EB (3) arba Tarybos direktyvą 2009/50/EB (4);

                  b)

                  formalios kvalifikacijos įrodymo ir prireikus pažymėjimo, kuris išduodamas kartu su formalios kvalifikacijos įrodymu;

                  c)

                  atsižvelgiant į pareiškėjo profesiją ir padėtį, vieno iš šių pažymėjimų:

                              i)

                              Direktyvos 2005/36/EB VII priedo 2 punkte nurodyto atitikties pažymėjimo, jeigu formalios kvalifikacijos įrodymas atitinka reikalaujamo rengimo sąlygas;

                              ii)

                              Direktyvos 2005/36/EB 23 straipsnio 6 dalyje nurodyto pavadinimo pakeitimo pažymėjimo, jeigu išduoto formalios kvalifikacijos įrodymo pavadinimas neatitinka pavadinimų, išvardytų Direktyvos 2005/36/EB V priedo 5.2.2 arba 5.6.2 punkte, bet kvalifikacija atitinka reikalaujamo rengimo sąlygas;

                              iii)

                              Direktyvos 2005/36/EB 23, 33 arba 33a straipsnyje nurodytų įgytų teisių pažymėjimo, kuriame patvirtinama, kad kvalifikacijų turėtojas faktiškai ir teisėtai bent trumpiausią reikalaujamą laikotarpį vykdė tą veiklą, ir patvirtinami tų straipsnių konkretūs reikalavimai, jeigu rengimas prasidėjo prieš Direktyvos 2005/36/EB V priedo 5.2.2 arba 5.6.2 punkte nurodytas datas, ir formalios kvalifikacijos įrodymas atitinka ne visas reikalaujamo rengimo sąlygas;

                  d)

                  dokumentų, kurių reikalaujama pagal Direktyvos 2005/36/EB VII priedo 1 punkto d–g papunkčius.

            2.   Bendroji pripažinimo sistema (Direktyvos 2005/36/EB III antraštinės dalies I skyrius)

      Kad būtų išduota Europos profesinė kortelė pagal šią tvarką reikalaujama tokių dokumentų:

                  a)

                  pilietybės įrodymo arba kitų 1 punkto a papunktyje nurodytų dokumentų;

                  b)

                  profesinę kompetenciją patvirtinančio dokumento arba formalios kvalifikacijos įrodymo, kai tinka, ir prireikus įrodymų pagal Direktyvos 2005/36/EB 12 straipsnį;

                  c)

                  dokumentų, kuriuose pateikiama papildoma informacija apie rengimą, susijusi su bendra studijų trukme, studijuotais dalykais ir jų santykiu ir prireikus teorinės ir praktinės dalies pusiausvyra;

                  d)

                  šių dokumentų dėl kvalifikacijų, kuriais galima kompensuoti esminius kvalifikacijų tarpusavio skirtumus ir sumažinti kompensacinių priemonių pavojų:

                              i)

                              dokumentų, kuriuose pateikiama informacija apie tęstinį profesinį tobulinimąsi, seminarus, kitų formų rengimą ir mokymąsi visą gyvenimą pagal 14 straipsnio 5 dalį;

                              ii)

                              bet kokio profesinę patirtį patvirtinančio dokumento, kuriame aiškiai nurodoma pareiškėjo vykdyta profesinė veikla, kopijos;

                  e)

                  prireikus profesinę patirtį patvirtinančio dokumento, nurodyto Direktyvos 2005/36/EB 13 straipsnio 2 dalies pirmoje pastraipoje, jeigu dokumente aiškiai nurodyta atitinkama profesinė veikla;

                  f)

                  migrantams, kurie atitinka Direktyvos 2005/36/EB 3 straipsnio 3 dalyje išdėstytus reikalavimus, profesinės patirties pažymėjimo, kuriuo įrodoma trejų metų patirtis ir kurį išdavė valstybės narės, kuri pripažino trečiosios šalies kvalifikaciją pagal Direktyvos 2005/36/EB 2 straipsnio 2 dalies nuostatas, kompetentinga institucija, arba, jeigu atitinkama kompetentinga institucija negali patvirtinti pareiškėjo profesinės patirties, kito profesinės patirties įrodymo, kuriame aiškiai nurodyta atitinkama profesinė veikla;

                  g)

                  dokumentų, kurių reikalaujama pagal Direktyvos 2005/36/EB VII priedo 1 punkto d–g papunkčius.

            B.   PASLAUGŲ TEIKIMAS LAIKINAI (Direktyvos 2005/36/EB II antraštinė dalis)
      Pradedant teikti paslaugas arba jei iš esmės pasikeičia pareiškėjo padėtis, pagal Direktyvos 2005/36/EB 7 straipsnio 2 dalį reikalaujama tokių dokumentų:

                  a)

                  pilietybės įrodymo arba kitų A dalies 1 punkto a papunktyje nurodytų dokumentų;

                  b)

                  šio reglamento 6 straipsnio 2 dalies trečios pastraipos atvejais – teisėtą įsisteigimą kilmės valstybėje narėje patvirtinančio dokumento, nurodyto Direktyvos 2005/36/EB 7 straipsnio 2 dalies b punkte;

                  c)

                  dokumentų, kurių reikalaujama pagal 7 straipsnio 2 dalies b punktą dėl teisės užsiimti profesine veikla ir kitų dokumentų, kurių reikalaujama pagal Direktyvos 2005/36/EB 7 straipsnio 2 dalies c–e punktus;

                  d)

                  jeigu priimančioji valstybė narė taiko išankstinį kvalifikacijų patikrinimą pagal Direktyvos 2005/36/EB 7 straipsnio 4 dalį, dokumentų, kuriuose pateikiama papildomos informacijos apie šio priedo A dalies 2 punkto c ir d papunkčiuose nurodytą rengimą.

         (1)  2004 m. balandžio 29 d. Europos Parlamento ir Tarybos direktyva 2004/38/EB dėl Sąjungos piliečių ir jų šeimos narių teisės laisvai judėti ir gyventi valstybių narių teritorijoje, iš dalies keičianti Reglamentą (EEB) Nr. 1612/68 ir panaikinanti Direktyvas 64/221/EEB, 68/360/EEB, 72/194/EEB, 73/148/EEB, 75/34/EEB, 75/35/EEB, 90/364/EEB, 90/365/EEB ir 93/96/EEB (Tekstas svarbus EEE) (OL L 158, 2004 4 30, p. 77–123).

         (2)  2003 m. lapkričio 25 d. Tarybos direktyva 2003/109/EB dėl trečiųjų valstybių piliečių, kurie yra ilgalaikiai gyventojai, statuso (OL L 16, 2004 1 23, p. 44–53).

         (3)  2004 m. balandžio 29 d. Tarybos direktyva 2004/83/EB dėl trečiųjų šalių piliečių ar asmenų be pilietybės priskyrimo pabėgėliams ar asmenims, kuriems reikalinga tarptautinė apsauga, jų statuso ir suteikiamos apsaugos pobūdžio būtiniausių standartų (OL L 304, 2004 9 30, p. 12–23).

         (4)  2009 m. gegužės 25 d. Tarybos direktyva 2009/50/EB dėl trečiųjų šalių piliečių atvykimo ir apsigyvenimo sąlygų siekiant dirbti aukštos kvalifikacijos darbą (OL L 155, 2009 6 18, p. 17–29).


title: 2015 m. lapkričio 12 d. Komisijos įgyvendinimo reglamentas (ES) 2015/2111, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Echalote d'Anjou (SGN)]

text:
24.11.2015

               LT

               Europos Sąjungos oficialusis leidinys

               L 306/3

         KOMISIJOS ĮGYVENDINIMO REGLAMENTAS (ES) 2015/2111
   2015 m. lapkričio 12 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas [Echalote d'Anjou (SGN)]
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 52 straipsnio 2 dalį,
   kadangi:

               (1)

               remiantis Reglamento (ES) Nr. 1151/2012 50 straipsnio 2 dalies a punktu, Prancūzijos paraiška įregistruoti pavadinimą „Echalote d'Anjou“ paskelbta Europos Sąjungos oficialiajame leidinyje
                   (2);

               (2)

               prieštaravimo pareiškimų pagal Reglamento (ES) Nr. 1151/2012 51 straipsnį Komisija negavo, todėl pavadinimas „Echalote d'Anjou“ turėtų būti įregistruotas,

         PRIĖMĖ ŠĮ REGLAMENTĄ:
   1 straipsnis
   „Echalote d'Anjou“ (SGN) pavadinimas įregistruojamas.
   Pirmoje pastraipoje nurodytas pavadinimas – tai produkto, priklausančio Komisijos įgyvendinimo reglamento (ES) Nr. 668/2014 (3) XI priede nurodytai 1.6 klasei „Vaisiai, daržovės ir grūdai, švieži arba perdirbti“, pavadinimas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. lapkričio 12 d.

            Komisijos vardu

            Pirmininko pavedimu

         Phil HOGAN

            Komisijos narys

      (1)  OL L 343, 2012 12 14, p. 1.

      (2)  OL C 218, 2015 7 3, p. 6.

      (3)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).


title: 2011 m. gruodžio 13 d. Komisijos įgyvendinimo reglamentas (ES) Nr. 1304/2011 dėl bemuičio režimo laikino sustabdymo panaikinimo 2012 m. tam tikroms į Europos Sąjungą importuojamoms Norvegijos kilmės prekėms, pagamintoms iš perdirbtų žemės ūkio produktų, numatytų Tarybos reglamente (EB) Nr. 1216/2009

text:
14.12.2011

               LT

               Europos Sąjungos oficialusis leidinys

               L 330/19

         KOMISIJOS ĮGYVENDINIMO REGLAMENTAS (ES) Nr. 1304/2011
   2011 m. gruodžio 13 d.
   dėl bemuičio režimo laikino sustabdymo panaikinimo 2012 m. tam tikroms į Europos Sąjungą importuojamoms Norvegijos kilmės prekėms, pagamintoms iš perdirbtų žemės ūkio produktų, numatytų Tarybos reglamente (EB) Nr. 1216/2009
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. lapkričio 30 d. Tarybos reglamentą (EB) Nr. 1216/2009, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 7 straipsnio 2 dalį,
   atsižvelgdama į 2004 m. spalio 25 d. Tarybos sprendimą 2004/859/EB dėl Europos bendrijos ir Norvegijos Karalystės susitarimo pasikeičiant laiškais dėl Europos ekonominės bendrijos ir Norvegijos Karalystės dvišalio laisvosios prekybos susitarimo 2 protokolo sudarymo (2), ypač į jo 3 straipsnį,
   kadangi:

               (1)

               Europos ekonominės bendrijos ir Norvegijos Karalystės dvišalio laisvosios prekybos susitarimo (3) 2 protokole ir EEE susitarimo (4) 3 protokole nustatoma prekybos tvarka, kurią susitariančiosios šalys taiko tam tikriems žemės ūkio ir perdirbtiems žemės ūkio produktams;

               (2)

               EEE susitarimo 3 protokole, iš dalies pakeistame EEE jungtinio komiteto sprendimu Nr. 138/2004 (5), nustatytas nulinis muito tarifas, taikomas tam tikriems vandenims, į kuriuos pridėta cukraus ar kitų saldiklių arba aromatinių medžiagų ir kurių KN kodas yra 2202 10 00, ir kitiems nealkoholiniams gėrimams, į kuriuos pridėta cukraus ir kurių KN kodas yra ex 2202 90 10;

               (3)

               Norvegijai nulinio muito taikymas vandenims ir kitiems atitinkamiems gėrimams buvo laikinai sustabdytas Europos bendrijos ir Norvegijos Karalystės susitarimu pasikeičiant laiškais dėl Europos ekonominės bendrijos ir Norvegijos Karalystės dvišalio laisvosios prekybos susitarimo 2 protokolo (6) (toliau – susitarimas), patvirtintu Sprendimu 2004/859/EB. Pagal šio susitarimo suderinto protokolo IV punktą be muito importuoti Norvegijos kilmės prekes, kurių KN kodai yra 2202 10 00 ir ex 2202 90 10, leidžiama tik neviršijant neapmuitinamos tarifinės kvotos, o ją viršijus mokamas muitas;

               (4)

               pagal susitarimo suderinto protokolo IV punkto trečios įtraukos paskutinį sakinį svarstomus produktus turėtų būti leidžiama neribotai be muito įvežti į Europos Sąjungą, jeigu tarifinė kvota nebuvo išnaudota iki praėjusių metų spalio 31 d. Remiantis Komisijos pateiktais duomenimis, metinė 2011 m. svarstomų vandenų ir gėrimų kvota, kurią naudoti leista Komisijos reglamentu (ES) Nr. 1248/2010 (7), 2011 m. spalio 31 d. nebuvo išnaudota. Todėl svarstomus produktus reikėtų leisti neribotai be muito įvežti į Europos Sąjungą nuo 2012 m. sausio 1 d. iki 2012 m. gruodžio 31 d.;

               (5)

               todėl būtina panaikinti bemuičio režimo laikiną sustabdymą, taikomą pagal 2 protokolą;

               (6)

               šiame reglamente nustatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais I priede, valdymo komiteto nuomonę,

         PRIĖMĖ ŠĮ REGLAMENTĄ:
   1 straipsnis
   1.   Nuo 2012 m. sausio 1 d. iki gruodžio 31 d. panaikinamas bemuičio režimo laikinas sustabdymas, taikomas pagal Europos ekonominės bendrijos ir Norvegijos Karalystės dvišalio laisvosios prekybos susitarimo 2 protokolą prekėms, kurių klasifikaciniai KN kodai yra 2202 10 00 (vandenys, įskaitant mineralinius ir gazuotuosius vandenis, į kuriuos pridėta cukraus ar kitų saldiklių arba aromatinių medžiagų) ir ex 2202 90 10 (kiti nealkoholiniai gėrimai, į kuriuos pridėta cukraus (sacharozės arba invertuotojo cukraus)).
   2.   1 dalyje nurodytoms prekėms abipusiai taikomos kilmės taisyklės pateikiamos Europos ekonominės bendrijos ir Norvegijos Karalystės dvišalio laisvosios prekybos susitarimo 3 protokole.
   2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.

   Šis reglamentas taikomas nuo 2012 m. sausio 1 d.

      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2011 m. gruodžio 13 d.

            Komisijos vardu

            Pirmininkas

         José Manuel BARROSO

      (1)  OL L 328, 2002 12 15, p. 10.

      (2)  OL L 370, 2004 12 17, p. 70.

      (3)  OL L 171, 1973 6 27, p. 2.

      (4)  OL L 22, 2002 1 24, p. 37.

      (5)  OL L 342, 2004 11 18, p. 30.

      (6)  OL L 370, 2004 12 17, p. 72.

      (7)  OL L 341, 2010 12 23, p. 1.


title: 2013 m. balandžio 12 d. Komisijos įgyvendinimo reglamentas (ES) Nr. 336/2013, kuriuo iš dalies keičiamos Reglamento (EB) Nr. 1010/2009 nuostatos dėl su trečiosiomis valstybėmis sudaromų administracinių susitarimų dėl jūrų žuvininkystės produktams būtinų sugautų žuvų kiekio sertifikatų

text:
13.4.2013

               LT

               Europos Sąjungos oficialusis leidinys

               L 105/4

         KOMISIJOS ĮGYVENDINIMO REGLAMENTAS (ES) Nr. 336/2013
   2013 m. balandžio 12 d.
   kuriuo iš dalies keičiamos Reglamento (EB) Nr. 1010/2009 nuostatos dėl su trečiosiomis valstybėmis sudaromų administracinių susitarimų dėl jūrų žuvininkystės produktams būtinų sugautų žuvų kiekio sertifikatų
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. rugsėjo 29 d. Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (1), visų pirma į jo 12 straipsnio 4 dalį, 14 straipsnio 3 dalį, 20 straipsnio 4 dalį ir 52 straipsnį,
   kadangi:

               (1)

               su trečiosiomis valstybėmis sudaryti administraciniai susitarimai dėl žuvininkystės produktams būtinų sugautų žuvų kiekio sertifikatų išvardyti 2009 m. spalio 22 d. Komisijos reglamento (EB) Nr. 1010/2009, kuriuo nustatomos išsamios Reglamento (EB) Nr. 1005/2008, nustatančio Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, įgyvendinimo taisyklės (2), IX priede. Šiuose susitarimuose nurodyti atitinkamų trečiųjų šalių kompetentingų institucijų patvirtinti sugautų žuvų kiekio sertifikatų pavyzdžiai;

               (2)

               2013 m. kovo 1 d. pasikeis Naujosios Zelandijos institucijos pavadinimas, nurodytas ant tos šalies patvirtintų sugautų žuvų kiekio sertifikatų;

               (3)

               todėl Reglamento (EB) Nr. 1010/2009 IX priedą reikėtų atitinkamai iš dalies pakeisti;

               (4)

               šiame reglamente numatytos priemonės atitinka Žuvininkystės ir akvakultūros vadybos komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1010/2009 IX priedas iš dalies keičiamas pagal šio reglamento priedą.
   2 straipsnis
   Įsigaliojimas
   Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
   Jis taikomas nuo 2013 m. kovo 1 d.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. balandžio 12 d.

            Komisijos vardu

            Pirmininkas

         José Manuel BARROSO

      (1)  OL L 286, 2008 10 29, p. 1.

      (2)  OL L 280, 2009 10 27, p. 5.

      PRIEDAS
      Reglamento (EB) Nr. 1010/2009 IX priedo 3 skirsnio (Naujoji Zelandija) 1 priedėlis pakeičiamas taip:


title: 2015 m. liepos 9 d. Tarybos įgyvendinimo reglamentas (ES) 2015/1112, kuriuo įgyvendinamos Reglamento (ES) 2015/735 dėl ribojamųjų priemonių atsižvelgiant į padėtį Pietų Sudane 20 straipsnio 1 dalis ir 22 straipsnio 1 dalis

text:
10.7.2015

               LT

               Europos Sąjungos oficialusis leidinys

               L 182/2

         TARYBOS ĮGYVENDINIMO REGLAMENTAS (ES) 2015/1112
   2015 m. liepos 9 d.
   kuriuo įgyvendinamos Reglamento (ES) 2015/735 dėl ribojamųjų priemonių atsižvelgiant į padėtį Pietų Sudane 20 straipsnio 1 dalis ir 22 straipsnio 1 dalis
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2015 m. gegužės 7 d. Tarybos reglamentą (ES) 2015/735 dėl ribojamųjų priemonių atsižvelgiant į padėtį Pietų Sudane, kuriuo panaikinamas Reglamentas (ES) Nr. 748/2014 (1), ypač į jo 20 straipsnio 1 dalį ir 22 straipsnio 1 dalį,
   kadangi:

               (1)

               2015 m. gegužės 7 d. Taryba priėmė Reglamentą (ES) 2015/735;

               (2)

               2015 m. liepos 1 d. Sankcijų komitetas, įsteigtas pagal Jungtinių Tautų Saugumo Tarybos rezoliucijos 2206 (2015) 16 punktą, įtraukė šešis asmenis į asmenų ir subjektų, kuriems taikomos tos rezoliucijos 12 punktu nustatytos priemonės, sąrašą;

               (3)

               Reglamento (ES) 2015/735 II priede pateiktos dviejų asmenų pavardės turėtų būti iš to priedo išbrauktos, nes juos nurodė JT Saugumo Tarybos komitetas, ir todėl jų pavardės turėtų būti įtrauktos į to reglamento I priedą;

               (4)

               todėl atitinkamai turėtų būti iš dalies pakeisti Reglamento (ES) 2015/735 I ir II priedai,

         PRIĖMĖ ŠĮ REGLAMENTĄ:
   1 straipsnis
   Reglamento (ES) 2015/735 I priedas pakeičiamas šio reglamento priedu.
   2 straipsnis
   Iš Reglamento (ES) 2015/735 II priedo išbraukiamos šios pavardės ir su jomis susiję įrašai:

               1.

               Santino DENG

               2.

               Peter GADET

         3 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. liepos 9 d.

            Tarybos vardu

            Pirmininkas

         J. ASSELBORN

      (1)  OL L 117, 2015 5 8, p. 13.

      PRIEDAS

            „I PRIEDAS

               5 STRAIPSNIO 1 DALYJE NURODYTŲ FIZINIŲ IR JURIDINIŲ ASMENŲ, SUBJEKTŲ BEI ORGANIZACIJŲ SĄRAŠAS

            A.   FIZINIAI ASMENYS
            1.   Gabriel JOK RIAK (dar žinomas kaip: a) Gabriel Jok b) Jok Riak c) Jock Riak).

               Pareigos: Sudano liaudies išlaisvinimo armijos (SPLA) pirmojo sektoriaus vadas.Gimimo data: 1966 m.Gimimo vieta: Bor (Boras), Sudanas/Pietų Sudanas.Pilietybė: Pietų Sudano. Adresas: a) Unity State (Vienybės vilaja), Pietų Sudanas b) Wau (Vau), Western Bahr El Ghazal (Vakarų Bahr al Gazalis), Pietų Sudanas.Įtraukimo į sąrašą data:2015 m. liepos 1 d.Kita informacija: Nuo 2013 m. sausio mėn. vadovauja SPLA pirmajam sektoriui, kuris veikia daugiausia Vienybės vilajoje. Kaip SPLA pirmojo sektoriaus vadas, jis išplėtė arba pratęsė konfliktą Pietų Sudane pažeisdamas Karo veiksmų nutraukimo susitarimą.
            SPLA yra Pietų Sudano karinis subjektas, kuris dalyvauja veiksmuose, kuriais buvo išplėstas konfliktas Pietų Sudane, įskaitant 2014 m. sausio mėn. Karo veiksmų nutraukimo susitarimo ir 2014 m. gegužės 9 d. Susitarimo siekiant išspręsti krizę Pietų Sudane (naujo įsipareigojimo laikytis Karo veiksmų nutraukimo susitarimo) pažeidimus, ir trukdė Tarpvyriausybinės vystymosi institucijos (IGAD) stebėsenos ir tikrinimo mechanizmo taikymo veiklai.

               Informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:

            Gabriel Jok Riak buvo įtrauktas į sąrašą 2015 m. liepos 1 d. pagal Rezoliucijos 2206 (2015) 7 punkto a papunktį, 7 punkto f papunktį ir 8 punktą už „veiksmus ar politiką, kurių tikslas arba poveikis yra išplėsti arba pratęsti konfliktą Pietų Sudane arba trukdyti susitaikymui ar taikos deryboms arba procesams, įskaitant Karo veiksmų nutraukimo susitarimo pažeidimus“; už „kliudymą tarptautinių taikos palaikymo, diplomatinių ar humanitarinių misijų Pietų Sudane, įskaitant IGAD stebėsenos ir tikrinimo mechanizmą, veiklai ir kliudymą teikti, skirstyti ar gauti humanitarinę pagalbą“; ir kaip „subjekto, įskaitant Pietų Sudano Vyriausybę, opoziciją, nereguliariąsias karines pajėgas ar kitą grupę, kuri pati arba jos nariai dalyvavo vykdant 6 ir 7 punktuose apibūdintus veiksmus“, vadovas.

               Papildoma informacija

            Gabriel Jok Riak yra Sudano liaudies išlaisvinimo armijos (SPLA) pirmojo sektoriaus vadas; SPLA yra Pietų Sudano karinis subjektas, kuris dalyvauja veiksmuose, kuriais buvo išplėstas konfliktas Pietų Sudane, įskaitant 2014 m. sausio mėn. Karo veiksmų nutraukimo susitarimo ir 2014 m. gegužės 9 d. Susitarimo siekiant išspręsti krizę Pietų Sudane (naujo įsipareigojimo laikytis Karo veiksmų nutraukimo susitarimo (CoHA)) (Gegužės mėn. susitarimas) pažeidimus.
            Jok Riak nuo 2013 m. sausio mėn. vadovauja SPLA pirmajam sektoriui, kuris daugiausia veikia Vienybės vilajoje. SPLA trečioji, ketvirtoji ir penktoji divizijos yra pavaldžios pirmajam sektoriui ir jo vadui Jok Riak.
            Jok Riak ir jo bendrai vadovaujamos SPLA pirmojo ir trečiojo sektoriaus pajėgos dalyvavo keliuose veiksmuose (apibūdinta toliau), kuriais pažeisti 2014 m. sausio mėn. CoHA įsipareigojimai nutraukti visus karinius veiksmus, nukreiptus prieš priešiškas pajėgas, taip pat kitus provokacinius veiksmus, sustabdyti pajėgas jų esamose vietose ir susilaikyti nuo tokios veiklos kaip pajėgų judėjimas ar naujas apsirūpinimas amunicija, kuri galėtų sukelti karinę konfrontaciją.
            SPLA pajėgos, kurioms bendrai vadovavo Jok Riak, keletą kartų pažeidė CoHA tiesiogiai vykdydamos karinius veiksmus.
            2014 m. sausio 10 d. SPLA pajėgos, kurioms bendrai vadovavo pirmojo sektoriaus vadas Jok Riak, užėmė Bentiu miestą, kurį nuo 2013 m. gruodžio 20 d. kontroliavo opozicinė Sudano liaudies išlaisvinimo armija (SPLM-IO). Vos 2014 m. sausio mėn. pasirašius CoHA, SPLA trečioji divizija iš pasalų užpuolė ir apšaudė SPLM-IO kovotojus netoli Leer miesto, o 2014 m. balandžio mėn. viduryje užėmė Mayom miestą ir nužudė daugiau kaip 300 SPLM-IO karių.
            2014 m. gegužės 4 d. Jok Riak vadovaujamos SPLA pajėgos vėl užėmė Bentiu. Džubos valstybinėje televizijoje SPLA atstovas spaudai teigė, kad Jok Riak vadovaujama Vyriausybės armija užėmė Bentiu ketvirtą valandą po pietų, papildydamas, kad veiksmuose dalyvavo ir trečioji divizija bei specialioji SPLA grupė. Vos paskelbus Gegužės mėn. susitarimą, SPLA trečiosios ir ketvirtosios divizijos pajėgos ėmėsi veiksmų ir atstūmė opozicijos kovotojus, kurie prieš tai puolė SPLA pozicijas netoli Bentiu ir šiauriniuose naftos turinčiuose Pietų Sudano regionuose.
            Be to, po Gegužės mėn. susitarimo pasirašymo, SPLA trečiosios divizijos kariai vėl užėmė Wang Kai miestą, o divizijos vadas Santino Deng Wol davė įgaliojimus savo pajėgoms žudyti visus ginkluotus ar namuose besislepiančius asmenis ir įsakė jiems sudeginti visus namus, kuriuose yra opozicinių pajėgų.
            2015 m. balandžio mėn. pabaigoje ir gegužės mėn. Jok Riak vadovaujamos SPLA pirmojo sektoriaus pajėgos įvykdė plataus masto karinį puolimą iš Ežerų vilajos prieš opozicines pajėgas Vienybės vilajoje.
            Pranešama, kad 2014 m. rugsėjo mėn. pradžioje Jok Riak, pažeisdamas CoHA sąlygas, kaip apibūdinta pirmiau, ieškojo, kur pataisyti tankus ir pakeisti juos taip, kad būtų galima naudoti prieš opozicines pajėgas. 2014 m. spalio mėn. pabaigoje ne mažiau kaip 7 000 SPLA trečiosios ir penktosios divizijos karių ir sunkiųjų ginklų buvo perkelta, kad būtų sustiprinta ketvirtoji divizija, kuri turėjo atremti opozicijos puolimą netoli Bentiu. 2014 m. lapkričio mėn. SPLA atsigabeno naujos karinės įrangos ir ginkluotės, įskaitant šarvuotus transporterius, sraigtasparnius, artilerijos ginklus ir šaudmenis į teritoriją, už kurią atsakingas pirmasis sektorius; tikėtina, kad tai buvo daroma rengiantis kovoti su opozicija. Pranešama, kad 2015 m. vasario mėn. pradžioje Jok Riak įsakė, kad šarvuoti transporteriai būtų siunčiami į Bentiu, galbūt reaguojant į nesenus opozijos puolimus.
            Po 2015 m. balandžio ir gegužės mėn. puolimo Vienybės vilajoje, SPLA pirmasis sektorius atmetė Tarpvyriausybinės vystymosi institucijos stebėsenos ir tikrinimo grupės (IGAD-MVM) prašymus Bentiu ištirti šį CoHA pažeidimą, tuo atimdama iš IGAD-MVM judėjimo laisvę savo įgaliojimams vykdyti.
            Be to, 2014 m. balandžio mėn. Jok Riak išplėtė konfliktą Pietų Sudane, kaip pranešama, padėdamas apginkluoti ir mobilizuoti net 1 000 dinkų jaunuolių įprastinėms SPLA pajėgoms papildyti.
            2.   Simon Gatewech DUAL (dar žinomas kaip: a) Simon Gatwich Dual b) Simon Getwech Dual c) Simon Gatwec Duel d) Simon Gatweach e) Simon Gatwick f) Simon Gatwech g) Simon Garwich h) generolas Gaduel i) Dhual). Pareigos: opozicinės SPLA generalinio štabo vadas. Gimimo data: 1953 m. Gimimo vieta: a) Akobo (Akobo), Jonglei State (Džongolėjaus vilaja), Sudanas/Pietų Sudanas b) Uror county (Uroro apskritis), Jonglei State (Džongolėjaus vilaja), Sudanas/Pietų Sudanas. Adresas: Jonglei State (Džongolėjaus vilaja), Sudanas/Pietų Sudanas. Įtraukimo į JT sąrašą data:2015 m. liepos 1 d.

               Kita informacija: Yra SPLM-IO generalinio štabo vadas, o anksčiau buvo opozicijos pajėgų vadas Džongolėjaus vilajoje. 2015 m. vasario mėn. pradžioje įvykdė išpuolį Džongolėjaus vilajoje, o nuo 2015 m. kovo mėn. jis bandė sugriauti taiką Džonglėjaus vilajoje išpuoliais prieš civilius gyventojus.

               Informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:

            Simon Gatwech Dual į sąrašą įtrauktas 2015 m. liepos 1 d. pagal Rezoliucijos 2206 (2015) 6 punktą, 7 punkto a papunktį, 7 punkto d papunktį ir 8 punktą kaip asmuo, „tiesiogiai ar netiesiogiai atsakingas už veiksmus ar politiką, dėl kurių kyla grėsmė taikai, saugumui ar stabilumui Pietų Sudane, arba bendrininkavęs, ar dalyvavęs juos vykdant“, vykdęs „veiksmus ar politiką, kurių tikslas arba poveikis yra išplėsti arba pratęsti konfliktą Pietų Sudane arba trukdyti susitaikymo ar taikos deryboms arba procesams, įskaitant Karo veiksmų nutraukimo susitarimo pažeidimus“, veiksmus prieš civilius gyventojus, įskaitant moteris ir vaikus, vykdant smurto veiksmus (įskaitant žudymą, luošinimą, kankinimą, žaginimą ar kitokį seksualinį smurtą), grobimą, priverstinį dingimą, priverstinį perkėlimą, arba išpuolius prieš mokyklas, ligonines, religines vietas ar vietas, kuriose civiliai gyventojai ieško prieglobsčio, arba vykdant veiksmus, kuriais rimtai pažeidžiamos žmogaus teisės arba pažeidžiama humanitarinė teisė „ir kaip“ subjekto, įskaitant Pietų Sudano Vyriausybę, opoziciją, nereguliariąsias karines pajėgas ar kitą grupę, kuri pati arba jos nariai dalyvavo vykdant 6 ir 7 punktuose apibūdintus veiksmus, vadovas.

               Papildoma informacija

            Simon Gatwech Dual (Gatwech Dual) vykdė veiksmus ar politiką, kuriais keliama grėsmė taikai, saugumui ar stabilumui Pietų Sudane, ir jis vadovauja opoziciniam Sudano liaudies išlaisvinimo judėjimui (SPLM-IO) – subjektui, kuris vykdė veiksmus, kurie kelia grėsmę taikai, saugumui ar stabilumui Pietų Sudane ir smurto veiksmus, nukreiptus prieš civilius gyventojus, įskaitant moteris ir vaikus.
            Gatwech Dual yra SPLM-IO generalinio štabo vadas, o anksčiau buvo opozicijos pajėgų vadas Džongolėjaus vilajoje.
            2014–2015 m. Gatwech Dual vadovavo labai didelėms karinėms pajėgoms ir veikė iš dalies savarankiškai vadovaudamas išpuoliams. Gatwech Dual atsako už SPLM-IO dislokavimą ir taip pat už galimą dalies Baltosios armijos (nuerų jaunuolių nereguliariųjų karinių pajėgų) dislokavimą.
            2014 m. balandžio mėn. pabaigoje Gatwech Dual bendrai vadovaujamos pajėgos užėmė vis daugiau teritorijos Džongolėjaus vilajoje, žygiuodamos link vilajos sostinės Boro. Gali būti, kad Gatwech Dual pasinaudojo žiniomis apie 2014 m. balandžio 17 d. išpuolį prieš šalies viduje perkeltus nuerus JT kvartale Bore, kad sukurstytų savo karines pajėgas siekti keršto. 2014 m. rugpjūčio 14 d. IGAD stebėsenos ir tikrinimo mechanizmo Aukštutinio Nilo, Vienybės ir Džonglėjaus vilajose suvestinėje ataskaitoje taip pat nurodyta, kad Gatwech Dual vadovaujamos pajėgos pažeidinėjo ugnies nutraukimo susitarimą.
            2015 m. vasario mėn. pradžioje Gatwech Dual pajėgos įvykdė išpuolį Džongolėjaus vilajoje. Nuo 2015 m. kovo mėn. Gatwech Dual bandė sugriauti taiką Džonglėjaus vilajoje išpuoliais prieš civilius gyventojus.
            2015 m. balandžio mėn. pabaigoje Gatwech Dual dalyvavo planuojant ir koordinuojant netikėtus išpuolius prieš Pietų Sudano Vyriausybines pajėgas Aukštutinio Nilo vilajoje. 2015 m. gegužės 12–31 d. IGAD stebėsenos ir tikrinimo mechanizmo suvestinėje ataskaitoje dėl karo veiksmų nutraukimo pažeidimų išvardijami Gatwech Dual kontroliuojamų opozicinių pajėgų padaryti pažeidimai, įskaitant išpuolį prieš Vyriausybės pajėgas Ajode.
            Gatwech Dual vadovaujamos SPLM-IO pajėgos vykdė išpuolius prieš moteris, vaikus ir civilius gyventojus. Pranešama, kad Gatwech Dual savo vadovaujamoms pajėgoms įsakė žudyti dinkų karo belaisvius, moteris ir vaikus, o jo vadovaujami karininkai pareiškė, kad opozicijos pajėgos neturėtų išskirti skirtingų dinkų genčių, o žudyti juos visus.
            3.   James Koang CHUOL (dar žinomas kaip: a)James Koang Chol Ranley b) James Koang Chol c) Koang Chuol Ranley d) James Koang Chual). Gimimo data: 1961 m. Pilietybė: Pietų Sudano. Paso Nr.: R00012098, Pietų Sudanas. Įtraukimo į JT sąrašą data:2015 m. liepos 1 d.

               Kita informacija: 2014 m. gruodžio mėn. paskirtas opozicinės Sudano liaudies išlaisvinimo armijos (SPLA-IO) specialiosios divizijos vadu. Jo pajėgos vykdė išpuolius prieš civilius gyventojus. 2014 m. vasario mėn. jo vadovaujamos pajėgos vykdė išpuolius prieš Jungtinių Tautų stovyklas, ligonines, bažnyčias ir mokyklas, plačiu mastu vykdė žaginimus ir kankinimus, ir naikino turtą, siekdami išstumti Vyriausybę palaikančius civilius gyventojus, karius ir policininkus.

               Informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:

            James Koang Chuol (Koang) į sąrašą įtrauktas 2015 m. liepos 1 d. pagal Rezoliucijos 2206 (2015) 6 punktą, 7 punkto a papunktį, 7 punkto d papunktį ir 8 punktą kaip, „atsakingas už veiksmus ar politiką, dėl kurių kyla grėsmė taikai, saugumui ar stabilumui Pietų Sudane, taip pat bendrininkavęs ar dalyvavęs juos vykdant“, už „veiksmus ar politiką, kurių tikslas arba poveikis yra išplėsti ar pratęsti konfliktą Pietų Sudane arba trukdyti susitaikymui ar taikos deryboms arba procesams, įskaitant Karo veiksmų nutraukimo susitarimo pažeidimus“, už „veiksmus prieš civilius gyventojus, įskaitant moteris ir vaikus, vykdant smurto veiksmus (įskaitant žudymą, luošinimą, kankinimą ar žaginimą ar kitokį seksualinį smurtą), grobimą, priverstinį dingimą, priverstinį perkėlimą arba išpuolius prieš mokyklas, ligonines, religines vietas ar vietas, kuriose civiliai gyventojai ieško prieglobsčio, arba vykdant veiksmus, kuriais rimtai pažeidžiamos žmogaus teisės arba pažeidžiama humanitarinė teisė“ ir kaip „subjekto, įskaitant Pietų Sudano Vyriausybę, opoziciją, nereguliariąsias karines pajėgas ar kitą grupę, kuri pati arba jos nariai dalyvavo vykdant 6 ir 7 punktuose apibūdintus veiksmus“, vadovas.

               Papildoma informacija

            Eidamas antivyriausybinių pajėgų Vienybės vilajoje (Pietų Sudanas), kurios nariai vykdo veiksmus prieš civilius gyventojus, įskaitant moteris ir vaikus, įskaitant žudymą, seksualinį smurtą ir vykdo išpuolius prieš mokyklas, ligonines, religines vietas ir vietas, kuriose civiliai gyventojai ieško prieglobsčio, vado pareigas, James Koang Chuol (Koang) kėlė grėsmę taikai, saugumui ar stabilumui Pietų Sudane.
            Jis dezertyravo iš savo pareigų kaip Sudano liaudies išlaisvinimo armijos (SPLA) ketvirtosios divizijos vadas 2013 m. gruodžio mėn. Vykdydami Koang įsakymus, dezertyravę kariai nužudė ne mažiau nei 260 savo kartu bazėje tarnavusių kolegų, o po to vykdė veiksmus prieš valstybės sostinės Bentiu civilius gyventojus ir juos žudė.
            Koang buvo paskirtas opozicinės Sudano liaudies išlaisvinimo armijos (SPLA-IO) specialiosios divizijos vadu 2014 m. gruodžio mėn. Šiose naujose pareigose Koang vadovavo išpuoliams prieš Vyriausybės pajėgas Aukštutinio Nilo vilajos Renk ir Maban apskrityse 2015 m. sausio mėn., kuriuos Tarpvyriausybinė vystymosi stebėsenos institucija ir Patikros mechanizmas įvardijo kaip Karo veiksmų nutraukimo susitarimo (CoHA) pažeidimus.
            2014 m. vasario mėn., po to, kai Koang buvo pavesta vadovauti antivyriausybinėms pajėgoms Vienybės vilajoje, tos pajėgos įvykdė išpuolius prieš Jungtinių Tautų stovyklas, ligonines, bažnyčias ir mokyklas, plačiu mastu vykdė žaginimus, kankinimus ir naikino turtą, bandydamos išguiti Vyriausybei ištikimus civilius, karius ir policininkus. 2014 m. balandžio 14–15 d. Koang pajėgos po sunkių kovų užėmė Bentiu ir surengė išpuolius prieš civilius gyventojus. Per atskirus incidentus Bentiu mečetėje, bažnyčioje ir apleistame sandėlyje pajėgos atskyrė civilius gyventojus, kurie tose vietose glaudėsi, pagal jų etninę kilmę ir tautybę, o tada surengė tikslinius žudymus, per kuriuos bent 200 žmonių nužudė, o 400 sužeidė. Pranešama, kad 2014 m. rugsėjo mėn. viduryje Koang įsakė savo vadovaujamoms pajėgoms vykdyti veiksmus prieš dinkų civilius gyventojus per išpuolį Aukštutinio Nilo vilajoje.
            4.   Santino Deng WOL (dar žinomas kaip: a) Santino Deng Wuol b) Santino Deng Kuol).

               Laipsnis: Generolas majoras. Pareigos: Sudano liaudies išlaisvinimo armijos (SPLA) trečiosios divizijos vadas. Gimimo data:1962 m. lapkričio 9 d.Gimimo vieta: Aweil (Aveilas), Sudanas/Pietų Sudanas. Įtraukimo į JT sąrašą data:2015 m. liepos 1 d.Kita informacija: Vadovavo kariniams veiksmams, nukreiptiems prieš opozicijos pajėgas, ir surengė konfrontacinius pajėgų perkėlimo veiksmus, pažeisdamas Karo veiksmų nutraukimo susitarimą (CoHA). 2015 m. gegužės mėn. jo vadovaujamos pajėgos jo įsakymu žudė vaikus, moteris ir senyvo amžiaus vyrus, degino turtą ir vogė gyvulius, judėdami per Vienybės vilają link Thorjath naftos telkinio.

               Informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:

            Santino Deng Wol į sąrašą įtrauktas 2015 m. liepos 1 d. pagal Rezoliucijos 2206 (2015) 6 punktą, 7 punkto a papunktį, 7 punkto d papunktį ir 8 punktą už „veiksmus ar politiką, kurių tikslas arba poveikis yra išplėsti ar pratęsti konfliktą Pietų Sudane arba trukdyti susitaikymui ar taikos deryboms arba procesams, įskaitant Karo veiksmų nutraukimo susitarimo pažeidimus“, „veiksmus prieš civilius gyventojus, įskaitant moteris ir vaikus, vykdant smurto veiksmus (įskaitant žudymą, luošinimą, kankinimą ar žaginimą ar kitokį seksualinį smurtą), grobimą, priverstinį dingimą, priverstinį perkėlimą arba išpuolius prieš mokyklas, ligonines, religines vietas ar vietas, kuriose civiliai gyventojai ieško prieglobsčio, arba vykdant veiksmus, kuriais rimtai pažeidžiamos žmogaus teisės arba pažeidžiama humanitarinė teisė“ ir kaip „subjekto, įskaitant Pietų Sudano Vyriausybę, opoziciją, nereguliariąsias karines pajėgas ar kitą grupę, kuri pati arba jos nariai dalyvavo vykdant 6 ir 7 punktuose apibūdintus veiksmus“, vadovas.

               Papildoma informacija

            Santino Deng Wol (Deng Wol) yra Sudano liaudies išlaisvinimo armijos (SPLA) generolas majoras ir SPLA trečiosios divizijos vadas; SPLA yra Pietų Sudano karinis subjektas, kuris dalyvauja veiksmuose, kuriais buvo išplėstas konfliktas Pietų Sudane, įskaitant 2014 m. sausio mėn. Karo veiksmų nutraukimo susitarimo ir 2014 m. gegužės 9 d. Susitarimo siekiant išspręsti krizę Pietų Sudane (naujo įsipareigojimo laikytis Karo veiksmų nutraukimo susitarimo (CoHA)) (gegužės mėn. susitarimas) pažeidimus.
            Deng Wol vadovavo kariniams veiksmams, nukreiptiems prieš opozicijos pajėgas, ir surengė konfrontacinius pajėgų perkėlimo veiksmus, kuriais pažeistas Karo veiksmų nutraukimo susitarimas (CoHA).
            Netrukus po derybų, kuriose abi šalyse įsipareigojo nutraukti karo veiksmus, DENG WOL parengė savo pajėgas Vienybės vilajos Leer miesto puolimui. Vėliau jie surengė pasalą ir apšaudė sukilėlius kovotojus netoli Leer.
            Pranešta, kad 2014 m. balandžio mėn. viduryje Deng Wol pajėgos rengėsi atkovoti Bentiu iš antivyriausybinių pajėgų. Vėliau tą mėnesį Deng Wol pajėgos užėmė Mayom miestą – žiauraus mūšio metu nužudyta daugiau kaip 300 opozicijos kovotojų. Dar vėliau, 2014 m. gegužės mėn. pradžioje, Deng Wol pajėgos užėmė Tor Abyad, žudydamos opozicijos kovotojus. Iš karto po to SPLA pajėgos, įskaitant Deng Wol pajėgas, atakavo ir atkovojo Vienybės vilajos Wang Kai miestą. Deng Wol davė įgaliojimus savo pajėgoms žudyti visus ginkluotus ar namuose besislepiančius asmenis ir įsakė joms sudeginti visus namus, kuriuose gyvena opozicijos rėmėjai.
            Deng Wol SPLA trečioji divizija dalyvavo 2015 m. balandžio–gegužės mėn. vykusiame puolime Vienybės vilajoje, kurio metu SPLA pradėjo koordinuotą ataką, kad paimtų opozicijos įtvirtinimus Mayom, Guit, Koch, Mayendit ir Leer apskrityse. Deng Wol pajėgos žudė vaikus, moteris ir pagyvenusius žmones, degino turtą ir vogė gyvulius, judėdami per Vienybės vilają link Thorjath naftos telkinio 2015 m. gegužės mėn. Be to, pranešama, kad to mėnesio pradžioje Deng Wol privertė įvykdyti mirties bausmę į nelaisvę paimtiems opozicijos kariams.
            5.   Marial Chanuong Yol MANGOK (dar žinomas kaip: a) Marial Chinuong b) Marial Chan c) Marial Chanoung Yol d) Marial Chinoum). Pareigos: a) Sudano liaudies išlaisvinimo armijos generolas majoras b) vadas, Prezidento gvardijos padalinys. Gimimo data:1960 m. sausio 1 d.Gimimo vieta: Yirol (Jirolis), Lakes State (Ežerų vilaja). Pilietybė: Pietų Sudano. Paso Nr.: R00005943, Pietų Sudanas.

               Įtraukimo į JT sąrašą data:2015 m. liepos 1 d.Kita informacija: Jo Prezidento gvardija vadovavo nuerų civilių gyventojų žudynėse Džuboje ir Džubos apylinkėse; daugelis nužudytųjų palaidoti masiniuose kapuose. Viename iš tokių kapų rasta 200–300 civilių gyventojų kūnų.

               Informacija iš Sankcijų komiteto pateiktų įtraukimo į sąrašą priežasčių aprašomojo pobūdžio santraukos:

            Marial Chanuong Yol Mangok įtrauktas į sąrašą 2015 m. liepos 1 d. pagal Rezoliucijos 2206 (2015) 7 punkto a papunktį, 7 punkto c papunktį, 7 punkto d papunktį ir 8 punktą už „veiksmus ar politiką, kurių tikslas arba poveikis yra išplėsti arba pratęsti konfliktą Pietų Sudane arba trukdyti susitaikymo ar taikos deryboms arba procesams, įskaitant Karo veiksmų nutraukimo susitarimo pažeidimus“; „veiksmų, kuriais pažeidžiama taikytina tarptautinė žmogaus teisių teisė ar tarptautinė humanitarinė teisė arba veiksmų, kuriais pažeidžiamos žmogaus teisės Pietų Sudane, planavimą, vadovavimą jiems arba jų vykdymą“; „veiksmus prieš civilius gyventojus, įskaitant moteris ir vaikus, vykdant smurto veiksmus (įskaitant žudymą, luošinimą, kankinimą, žaginimą ar kitokį seksualinį smurtą), grobimą, priverstinį dingimą, priverstinį perkėlimą, arba išpuolius prieš mokyklas, ligonines, religines vietas ar vietas, kuriose civiliai gyventojai ieško prieglobsčio, arba vykdant veiksmus, kuriais rimtai pažeidžiamos žmogaus teisės arba pažeidžiama humanitarinė teisė“ ir kaip „subjekto, įskaitant Pietų Sudano Vyriausybę, opoziciją, nereguliariąsias karines pajėgas ar kitą grupę, kuri pati arba jos nariai dalyvavo vykdant 6 ir 7 punktuose apibūdintus veiksmus,“ vadovas.

               Papildoma informacija

            Mangok yra Pietų Sudano Vyriausybinės Prezidento gvardijos, kuri vadovavo operacijoms Džuboje po 2013 m. gruodžio 15 d. prasidėjusių kovų, vadas. Jis vykdė įsakymus nuginkluoti nuerų karius ir po to įsakė panaudoti tankus prieš politinius veikėjus Džuboje – nužudyti 22 neginkluoti opozicijos lyderio Riek Machar asmens sargybiniai ir septyni buvusio vidaus reikalų ministro Gier Chuang Aluong asmens sargybiniai.
            Remiantis gausiais ir patikimais liudijimais, pradinėse operacijose Džuboje Mangok Prezidento gvardija vadovavo nuerų civilių gyventojų žudynėms Džuboje ir Džubos apylinkėse; daugelis nužudytųjų palaidoti masiniuose kapuose. Viename iš tokių kapų rasta 200–300 civilių gyventojų kūnų.
            6.   Peter GADET (dar žinomas kaip: a) Peter Gatdet Yaka b) Peter Gadet Yak c) Peter Gadet Yaak d) Peter Gatdet Yaak e) Peter Gatdet f) Peter Gatdeet Yaka).

               Gimimo data: Tarp 1957 m. ir 1959 m. Gimimo vieta: a) Mayom county (Mayom apskritis) Unity State (Vienybės vilaja) b) Mayan, Unity State (Vienybės vilaja). Įtraukimo į JT sąrašą data:2015 m. liepos 1 d.

               Kita informacija:2014 m. gruodžio 21 d. paskirtas opozicinės Sudano liaudies išlaisvinimo armijos (SPLA-IO) operacijų štabo viršininko pavaduotoju. 2014 m. balandžio mėn. atakuojant Bentiu, jo vadovaujamos pajėgos veikė prieš civilius gyventojus, įskaitant moteris, be kita ko, vykdė tikslinį žudymą etniniu pagrindu.
            Peter Gadet į sąrašą įtrauktas 2015 m. liepos 1 d. pagal Rezoliucijos 2206 (2015) 7 punkto a papunktį, 7 punkto d papunktį, 7 punkto e papunktį, ir 8 punktą už „veiksmus ar politiką, kurių tikslas arba poveikis yra išplėsti ar pratęsti konfliktą Pietų Sudane arba trukdyti susitaikymui ar taikos deryboms arba procesams, įskaitant Karo veiksmų nutraukimo susitarimo pažeidimus“, „veiksmus prieš civilius gyventojus, įskaitant moteris ir vaikus, vykdant smurto veiksmus (įskaitant žudymą, luošinimą, kankinimą, žaginimą ar kitokį seksualinį smurtą), grobimą, priverstinį dingimą, priverstinį perkėlimą arba išpuolius prieš mokyklas, ligonines, religines vietas ar vietas, kuriose civiliai gyventojai ieško prieglobsčio, arba vykdęs veiksmus, kuriais rimtai pažeidžiamos žmogaus teisės arba pažeidžiama humanitarinė teisė“ ir kaip „subjekto, įskaitant Pietų Sudano Vyriausybę, opoziciją, nereguliariąsias karines pajėgas ar kitą grupę, kuri pati arba jos nariai dalyvavo vykdant 6 ir 7 punktuose apibūdintus veiksmus,“ vadovas.

               Papildoma informacija

            Peter Gadet yra opozicinės Sudano liaudies išlaisvinimo armijos (SPLA-IO), kuri dalyvavo veiksmuose, kuriais buvo išplėstas konfliktas Pietų Sudane, įskaitant 2014 m. sausio mėn. Karo veiksmų nutraukimo susitarimo (CoHA) pažeidimus, pajėgų vadas.
            2014 m. kovo mėn. pabaigoje Gadet vadovaujamos pajėgos atakavo ir užgrobė Kakos miestą (Aukštutinio Nilo vilaja) iš Sudano liaudies išlaisvinimo armijos (SPLA). Po to Gadet buvo perkeltas iš Džongolėjaus vilajos į Bentiu, kur jis buvo paskirtas Vienybės vilajos kariniu gubernatoriumi, kad padėtų antivyriausybinėms pajėgoms mobilizuoti daugiausia Bol nuerų gyventojus. Vėliau Gadet vadovavo SPLA-IO atakoms Vienybės vilajoje. Gadet pajėgos buvo atsakingos už Rusijos įmonės iš dalies pastatytos naftos perdirbimo gamyklos Vienybės vilajoje apgadinimą. Gadet pajėgos taip pat perėmė Tor Abyad ir „Kilo 30“ vietovių Vienybės vilajos naftos telkiniuose kontrolę.
            Nuo 2014 m. balandžio vidurio 50 000 antivyriausybinių pajėgų kovotojų apsupo Malakalį, rengdamosi pulti Bentiu. 2014 m. balandžio 15 d. Gadet pajėgos atakavo Bentiu ir perėmė jo kontrolę, nors po to miesto kontrolę prarado. 2014 m. balandžio mėn. atakuojant Bentiu, Gadet vadovaujamos pajėgos veikė prieš civilius gyventojus, įskaitant moteris, be kita ko, vykdė tikslinį žudymą etniniu pagrindu.
            2014 m. birželio mėn. Peter Gadet išleido įsakymą SPLA-IO vadams verbuoti jaunimą visose sukilėlių užimtose apskrityse.
            Nuo 2014 m. spalio 25–29 d. Gadet vadovaujamos pajėgos apsupo ir atakavo Bentiu ir Rubkona miestus, trumpai užėmė Bentiu spalio 29 d. ir po to atsitraukė.
            2014 m. gruodžio 21 d. Gadet paskirtas SPLA-IO operacijų štabo viršininko pavaduotoju. Po šio paskyrimo, taikant Tarpvyriausybinės vystymosi institucijos (IGAD) stebėsenos ir tikrinimo mechanizmą, SPLA-IO pajėgos buvo nurodytos įvykdžiusios daug Karo veiksmų nutraukimo susitarimo (CoHA) pažeidimų Vienybės, Aukštutinio Nilo ir Džongolėjaus vilajose.
            B.   JURIDINIAI ASMENYS, SUBJEKTAI IR ORGANIZACIJOS“